Mathieu-Demy | Klaketa\nZinemaldiaren azken txanpa\nZinemaldiko lehiaketaren azkenaurreko eguneko hiru proposamen interesgarrietan, argiak eta itzalak izan genituen.\nIkusi nuen lehen filma Ana Katz zuzendariaren Los Marziano film argentinarra izan zen. Lan horrek, “country” izenekoen itxurazko segurtasunaren testuinguruan, heldutasunera iritsi diren anaien arteko loturak lantzen ditu. Horretarako, elkarren arteko ulertu ezinaren ondorioz urrunduta dauden eta berriz topo egiten duten bi anaien inguruan egituratutako istorioa kontatzen digu.\n"Los Marziano", Ana Katz-ek zuzenduta\nAna Katz gauza mingarrien eta umorearen arteko lerro labain batean ibili da, pertsonaiengana eta pertsonaien mundu emozionalera hurbil gaitezen. Izan ere, zuzendariak jakin badaki desadostasunak deuseztatzeko baliabiderik onena hurbiltasuna dela, desadostasun horiek ziruditen baino txikiago ikusten baitira azkenean.\nProposamen adimentsu horren bidez, umore surrealistaren ukituekin, doinu egokiko soinu-banda batekin eta kontu handiz zehaztutako eta interpretatutako pertsonaia batzuekin, Guillermo Francellaren (El Secreto de sus ojos) presentzia azpimarratzekoa izanik, pertsonaien intimitatean sartzen gara kontu handiz, haien arrazoiak uler ditzagun eta maitasunak desadostasunak murrizteko duen ahalmena ikus dezagun.\nGuillermo Francella, Mercedes Morán eta Arturo Puig, Ana Katzek zuzendutako "Los Marziano" filmeko protagonistak / Photo Kris J.\nArratsaldean, berriz, Filippos Tsitos-ek zuzendutako Adikos kosmos produkzio alemaniar-grekoaren estreinaldian izan nintzen.\nADIKOS KOSMOS (Unfair World), zuz.: Filippos Tsitos\nNahita erabilitako estilo artifiziotsu eta nabarmen batekin, erritmo trinko eta itogarri batekin eta itxuraz zekenkeria nagusi den giro batean, Filippos Tsitosek munduaren degradazioa ikusten du ezintasunetik. Izan ere, munduaren etika eta justizia amiltzen ari dira jende onaren begirada isilen aurrean. Jendea, zuzendariaren beraren kamera bezalaxe, geldi dago errealitatearen aurrean, eta denek aurkitzen dituzte etikoa ez izateko arrazoiak.\nFilippos Ttsitos zuzendaria "Adikos Cosmos" filmeko protagonistarekin, Antonis Kafetzopoulos / Photo Kris J.\nEguna amaitzeko, Jacques Demy zinemagilearen eta Agnès Varda-ren seme Mathieu Demyren lehen filma izan genuen ikusgai: Americano. Zuzendari gisa egin duen lehen eta etorkizun handiko saio honetan, zinemaz asko dakiela erakutsi du Demyk, keinu ugariengatik ez ezik, neurri handian autobiografikoa den eta umoreaz eta poesiaz hornituta dagoen bidaia emozional bat birsortzeko erakutsi duen trebetasunagatik ere bai.\nMathieu Demy eta Salma Hayek, ileordearekin, “Paris Texas” filmeko Nastassja Kinskiri egindako keinu argi batean.\nZuzendariak berak adierazi duenaren arabera, filma haren amak (Agnés Vardak) 1981ean egin zuen eta Mathieuk berak parte hartu zuen Dokumenteur filmeko pertsonaiaren (zuzendariaren beraren) jarraipena dela uler daiteke.\nGurasoekiko lanarekin duen lotura horretatik abiatuta, Mathieu Demyk haurtzaroko oroitzapenetara jotzen du fikzioaren bitartez. Fikzio horretan, protagonistak –zuzendariaren alter egoa denak–, ulertu gabeko absentzia batengatik amorruak hartuta, bidaia bat egiten du ama hilaren dolua bizitzeko ezintasunerako erantzunak bilatzeko.\nNolanahi ere, bilatu gabeko erantzun bat emango dio filmak. Horri esker, amarekin hautsitako lotura berrezarri ahal izango du, helduek beren barne-bizitza izateko eskubidea dutela ulertzen duen heinean.\nAzken batean, lan aipagarria da, baina aukera gutxi ditu sariren bat lortzeko.\n"Americano" filmaren zuzendaria, Mathieu Demy, Carlos Bardem eta Geraldine Chaplinen artean / Photo Kris. J.\nTagged as: Ana-Katz, Carlos-Bardem, Filippos-Tsitos, Geraldine-Chaplin, Guillermo-Francella, Mathieu-Demy


Irekia Eusko Jaurlaritza - Gobierno Vasco :: EHAA xedapena 201700754\nAldizkariaren data: 2017-02-10 Aldizkari honetan argitaratua: 2017029\nGaiak: ARAUDIAK; ANIMALIAK; ARAU TEKNIKOAK; ONARPENA\nXedapenaren data: 2017-01-25\nHurrenkenaren zenbakia: 201700754\n2004/07/22an argitaratutako 2004/07/01eko AGINDUA indargabetzen du \nEtxeko abereen dibertsitatea funtsezkoa da agrodibertsitaterako. Inguruneak nahiz gizakiak eragindako hautapen-prozesuetatik sortu dira arrazen arteko desberdintasun genetikoak. Etxeko abere-espezie eta -arrazen behar desberdinek, bai eta jokabide eta produktu desberdinek ere, ondorioak dituzte ekoizpen-ingurune bakoitzean. Denetariko ingurune horiek jasangarriak izango badira, denetariko mota genetikoak egon behar dute. Etxeko abereen dibertsitatea eboluzionatuz joan da 12.000 urte baino gehiagoan, gure ondarearen zati bat da, eta zutik eutsi behar diogu hurrengo belaunaldientzat.\n1993ko Biologia Dibertsitatearen Konbentzioak lehenengo aldiz heldu zien biologia-dibertsitatearen alderdi guztiei; lehenengo aldiz aitortu zuen, halaber, biologia-dibertsitatea kontserbatzea gizaki guzien ardura dela eta garapen-prozesuaren zati integral bat dela.\nKontserbazioa eraginkorra izan dadin, besteak beste, bi zutabe behar ditu: lehenik, arrazak identifikatzea eta haien zerrenda egitea; eta, bigarrenik, haiek deskribatzea eta karakterizatzea, haien berezitasunak ezagutzeko eta etorkizunik aberatsena zein arrazatatik letorkeen jakiteko.\nGizarteak eta erakundeek urteak daramatzate Euskal Herriko arraza autoktonoen ondare genetikoaren alde egiten. 2004an egin zen, hain zuzen ere, Enkarterriko astoaren arautegia. Ordutik hona gertatu diren arautegi-aldaketek beharrezkoa egin dute Genealogia Liburuaren egitura eta kudeaketa moldatzea.\nArtikulu bakarra.– Enkarterriko astoa arrazaren berariazko arautegia eta sailkapen-orria, I. eranskinean eta II. eranskinean, hurrenez hurren, jasota datozenak, onartzen dira.\nIndargabetu egiten da 2004ko uztailaren 1eko Agindua, Nekazaritza eta Arrantzako sailburuarena, «Enkarterriko astoa» arrazaren berariazko arautegia onartzekoa.\nVitoria-Gasteiz, 2017ko urtarrilaren 25a.\nENKARTERRIKO ASTOA ARRAZAREN BERARIAZKO ARAUDIA\nAstoa (Equus asinus asinus) da, zalantzarik gabe, gure herrialdean atzerakada handiena jasan duen etxeko animalia, industria-garapena eta nekazaritzako lanen mekanizazioa direla medio. Enkarterriko astoa arrazaren jatorri-eremuak, Enkarterriko eskualdeaz gain (Bizkaia), inguruko beste leku batzuk ere hartzen ditu barne, adibidez Arabako ipar-ekialdea. Orain dela urte gutxi arte, isurialde kantauriarreko baserrietako nekazaritza-lanetan ohikoa zen astoa erabiltzea zamabere eta garraio-animalia gisa, eta oso preziatua zen, zituen ezaugarriengatik, meatzaritza- eta basogintza-lanetan. Horietako lan gehienak mekanizatu egin dira erabat, eta horrek astoa ia-ia desagertarazi egin du. Gaur egun, nekazaritzako lan xume batzuk egiteko erabiltzen dira, adibidez belarra edo egurra garraiatzeko baserrietara, eta euskal baserriaren irudi tradizionalaren oroigarri gisa gelditu dira. Etxe-animalia moduan ere arrakasta handia du, eta, horregatik, astoaren batez besteko adina igo egin da, 25-30 urtera arte. Espainiako Abere Arrazen Katalogo Ofizialak barne hartzen du Enkarterriko astoaren arraza, galzorian dauden arraza autoktonoen taldean, hain zuzen ere. Euskal Herriko abere-arraza autoktonoak kontserbatu, hobetu eta sustatzeko eta animalia-arrazak sustatzeko entitateak arautzeko martxoaren 4ko 81/2015 Dekretuak Enkarterriko astoaren egoera «larri»tzat jotzen du.\nArau honetan zehazturiko arraza-prototipoarekin bat datozenak hartuko dira Enkarterriko astoa asto-arrazakotzat.\nEz dago barietaterik Enkarterriko astoa asto-arrazaren barruan.\n3.– Ezaugarri morfologikoak.\nArraza elipometrikoa da, soslai zuzena du eta proportzio sublongilineoak. Belarri eta apo txikiak ditu.\n3.2.– Erregionalak edo espezifikoak.\n3.2.1.– Burua: Buru ertaina, sakona, batzuetan handi samarra, baina astuna izatera iritsi gabe.\na) Kopeta-hezur zabala, zabalera baino luzera handixeagokoa.\nb) Aurpegi laburtua; masailezurra, berriz, zabala, sakona eta beheko ertz konbexua.\nc) Mutur zabala, sakona, ia karratua; sudur-zulo borobilak. Ezpain ertainak eta oso tinkoak; ezpain-komisura ez oso sakona.\nd) Betzulo markatuak.\ne) Begi handiak, aurpegian agerian, gutxi inklinatuak, beheratuak.\nf) Belarri ertainak, batzuetan txikiak, oinarri zabalekoak, mugikortasun handikoak eta ile gutxikoak. Geldi daudenean, zuzenak, paraleloak eta pixka bat atzerantz inklinatuak. Adi daudenean, aurrerantz, tente eta paraleloak; puntek ez dute inoiz elkar ukitzen.\n3.2.2.– Lepoa: Ertaina, batzuetan laburtua, giharrak gutxi garatuta. Ertz zuzenak eta paraleloak.\n3.2.3.– Enborra: Paralelo artean, zilindrikoa.\na) Soingurutzea ertaina, zabala eta gutxi nabarmendua.\nb) Bizkarra: Bizkarraldea zuzena, horizontala eta zabala, giharrak ondo garatuta. Saihets-hezurrak okertuta dauzka.\nc) Bular zabala eta sakona.\nd) Bizkarra: gutxi markatua, bertikalarekin 60.º inguruko angelua osatzen du.\ne) Zerra zabala, oso konbexua eta inklinazio gutxikoa.\nf) Sabelalde bildua.\ng) Buztana oso behetik sortzen zaio; muturrean ile-sorta ugaria.\n3.2.4.– Gorputz-adarrak: Luzera eta lodiera ertainak. Tendoi indartsuak eta hanka-jarrera bikaina.\na)Aurreko hankak: besaurrea hanka-hezurra baino luzeagoa da, animalia trostarietan ohikoa izaten dena.\nb)Atzeko hankak: nabarmentzekoa da izterrak hankarekin osatzen duen angeluren zabalera; horrek atzeko herenari bertikaltasun nabaria ematen dio.\nc)Geldi dagoenean, atzeko hankak hanka-hezurraren inguruan barrurantz sartzeko joera du, lehen aipatutako bertikaltasuna dela eta. Aldapa handitan ibiltzeko egokitzapentzat jotzen da.\n3.2.5.– Apoak: Apo biribil eta txikiak, baina oso gogorrak.\n3.2.7.– Ilajea eta ilea:\nIlajea: Arraza honetako animaliek ilajea beltza edo gaztaina-kolore ilunekoa dute; zuritu egiten da begien inguruan, sabelaldean, galtzarbeetan eta azpialdean. Ilajearen ezaugarritzat jotzen da asto horrek duen mutur zuria.\nIlea: Urtaroen arabera, ilean aldeak daude testuran eta luzeran. Udakoa laburra, fina eta zeta-antzekoa; negukoa, berriz, luzeagoa eta izurtuagoa. Oro har, ilea luzeagoa da belarrien barrualdean. Buztana oso behetik sortzen zaio; muturrean ile-sorta ugaria du.\n3.3.– Ezaugarri zoometrikoak: Honako hauek dira arrazaren ezaugarri zoometriko nagusien batez besteko balioak:\na) Animalia hauek proportzioak sublongilineoak dira.\nb) Neurria: Gurutzerainoko altuera: Arren kasuan, garaiera 109 eta 123 cm bitartean; emeen kasuan, berriz, 103 eta 123 cm bitartean.\nc) Pisua: Arraza elipometrikoa da. Arrak, 170 eta 210 k. bitartean, emeak, 140 eta 190 k. bitartean.\n3.4.– Izaera eta portaera.\nOtzanak dira, oso bizkorrak.\n3.5.– Ezaugarri baztertzaileak:\nOro har, baztertzailetzat joko dira tara hereditario edo malformazio fisiko nabari guztiak eta arrazari ez dagozkion ezaugarriak, baita animaliari eragindako aldaketa fisikoak ere, adibidez anputazioak.\n– Goiko edo beheko prognatismoa.\n– Sexu-organoen anomaliak: monorkidia, kriptorkidia eta anorkidia.\n– Animalia zikiratuak.\n– Gurutzerainoko altuerak aipatutakoetatik gorakoak edo beherakoak izatea.\n– Ilaje pintoa eta zuri-beltza. Ez dira onartzen ile zurien orbanak aurpegian eta hanketan belaunetik edo balaunburutik behera. Bizkarrezurrean marra iluna edo mando-marra ere ez da onartzen.\n– Ilaje beltza sabelaldean.\nHauek akats morfologikotzat jotzen dira:\n● Buru handia.\n● Hanka-jarrera akastunak: kuartillak motzegi edo luzeegi.\nENKARTERRIKO ASTOA ARRAZAKO ANIMALIEN KALIFIKAZIO MORFOLOGIKOA\nKalifikazio morfologikoa kalifikatzaileek egingo dute, kapitulu honen 2.1. puntuak dioenaren arabera.\n1.– Animaliak identifikatzea.\nAnimaliak behar bezala identifikatuta egon beharko dira, eta espezie honen arautegiko elementuak edukiko dituzte:\na) Marka: Lepoaren ezkerraldean jarritako muskulubarneko transpondedore elektroniko injektagarria.\nb) Zaldi-azienda identifikatzeko dokumentuak edo pasaportea.\nc) Dagokion jaulkipen-erakundearen datu-baseko erregistroa, eta Abereen Banakako Identifikaziorako Erregistroko erregistroa.\nd) Ustiapen Koadernoko erregistroa.\nInskribatzeko orduan, identifikatuta egon behar du Genealogia Liburuko edozein erregistrotan. Jaiotza-erregistroetan (JE eta JE-AEO), B Erregistro Osagarrian (BEO) eta Behin Betiko Erregistroan (BBE) inskribatzeko, ez du balioko zaldi-azienda identifikatzeko dokumentuarekin edo hura ordezten duen pasaportearekin egindako erregistroak.\n2.– Kalifikazioa morfologikoa.\n2.1.– Baimendutako kalifikatzaileak:\n● Genealogia Liburuko Batzordeak urteko ohiko bilkuran proposatuko ditu haren izenean kalifikazioa egiteko baimendutako pertsonak: Baimendutako kalifikatzaileak. Genealogia Liburua eramateko baimendutako erakundeko Batzorde Betearazleak izendatuko ditu, egoki irizten badio.\n● Gutxienez kalifikatzaile bat izendatuko da Genealogia Liburua eramateko aitortuta dagoen bigarren mailako elkartekoa den hazle-elkarte bakoitzeko.\n● Baimendutako kalifikatzaile batek edo batzuek egin ahal dute animalien kalifikazioa.\n2.2.– Ezaugarri baztertzaileen ebaluazioa.\n● Goiko edo beheko prognatismoa.\n● Sexu-organoen anomaliak: monorkidia, kriptorkidia eta anorkidia.\n● Animalia zikiratuak.\n● Gurutzerainoko altuerak aipatutakoetatik gorakoak edo beherakoak izatea.\n● Ilaje pintoa eta zuri-beltza. Ez dira onartzen ile zurien orbanak aurpegian eta hanketan belaunetik edo balaunburutik behera. Bizkarrezurrean marra iluna edo mando-marra ere ez da onartzen.\n● Ilaje beltza sabelaldean.\n2.3.– Kalifikazio morfologikoan jasotako ezaugarrien ebaluazioa.\nBehar bezala identifikatutako 30 hilabetetik gorako emeei eta 36 hilabetetik gorako arrei egingo zaie, II. Kapitulu honetako 1. paragrafoan ezarritakoaren arabera.\nAnimaliaren atal anatomikoak edo interes zooteknikoko ezaugarriak aztertuko dira, ezaugarri baztertzailerik duen baloratu ondoren. Amaierako balorazioa GAI edo EZ GAI izango da.\nOrdenan gauzatuko dira jarduera hauek:\na) Banakako identifikazioa egiaztatzea.\nb) Ezaugarri baztertzailerik dagoen finkatzea.\nc) Kalifikazio morfologikoa: GAI edo EZ GAI.\nd) Kalifikazio-akta idaztea eta sinatzea (II. Eranskina).\nENKARTERRIKO ASTOA ARRAZAREN GENEALOGIA LIBURUAREN EGITURA\nEnkarterriko astoaren Liburu Genealogikoa ondoren azaltzen diren erregistroetan egituratzen da. Erregistro hauetako edozeinetan inskribatzeko, astoak banaka identifikatu behar dira.\n1.– Fundazio Erregistroa (FE).\n1) Baldintza hauek bete behar dira:\na) Emeek 30 hilabete baino gehiago eta arrek 36 hilabete baino gehiago izatea.\nb) Lurralde bakoitzeko hazle-elkarteen erregistroetan inskribatuta egotea.\nc) Arraza-prototipoaren ezaugarriak izatea eta kalifikazio morfologikoan GAI kalifikazioa lortzea.\n2) Animalia bat erregistro horretatik kendu ahal da baldin eta bere ondorengoek ezaugarri baztertzailerik badute.\n3) FEtik irtete hori kalifikatzaileak proposatu eta Genealogia Liburuaren Batzordeak berretsiko du.\n4) Genealogia Liburuaren Batzordeak fundazio-liburua berriz irekitzeko eska dezake, bertan sartu ahal izateko genealogia ezagutu ez arren ustez arraza mantentzen lagundu dezaketen animaliak.\n2.– Erregistro Osagarria (EO).\nFundazio Erregistroa ixten denerako dago Erregistro Osagarria (EO) , baldintza hauek betetzen dituzten emeentzat:\na) 30 hilabete baino gehiago izatea.\nb) Arautegiari jarraituz, banaka identifikatuta egotea.\nc) Arraza-prototipoaren baldintzak betetzea, GAI kalifikazio morfologikoarekin.\nd) Ezaugarri baztertzailerik ez edukitzea.\nErregistro Osagarriak (EO) kategoria hauek ditu:\n2.1.– AEO kategoria.\n1) Lehen aipatutako baldintza guztiak betetzen dituzten emeak (oinarrizko emeak).\n2) AEO erregistro horrek jaiotzen atal bat ere izango du (JE-AEO), eta bertan inskribatuko dira, behin-behinean, baldintza hauek betetzen dituzten emeak:\na) 6 hilabetetik beherakoa izatea edo titia kendu gabe egotea.\nb) AEOko amen eta BBEko edo FEko aiten ondorengoak izatea. Gurasoak identifikatzen dituen jaiotza-agiriaren bidez ziurtatuko da.\nc) Lehen adierazitako moduan identifikatuta egotea. Ezingo dira jaiotzen erregistro honetan inskribatu zaldi-azienda identifikatzeko dokumentua edo hura ordezten duen pasaportea dutenak.\n2.2.– BEO kategoria.\nKategoria honetako animalia gisa inskribatu ahalko dira Erregistro Osagarrian inskribatuta egoteko baldintzak betetzen dituzten emeak, haien ama AEO kategoriakoa bada eta aita BBE edo FE kategoriakoa, eta aldez aurretik JE-AEO kategorian inskribatuta badaude.\n3.– Jaiotza Erregistroa (JE).\nBi sexuetako animaliak inskribatu ahal dira erregistro honetan, baldintza hauek betez gero:\na) 6 hilabetetik behera izatea edo titia kendu gabe egotea.\nb) Gurasoak ugalketarako gaitzat kalifikatuta egotea, Fundazio Erregistrokoak edo Behin Betiko Erregistrokoak edo amak BEO dituztenak, arrazaren ezaugarriak badituzte.\nc) Arautegiari jarraituz identifikatuta egotea. Ezingo dira jaiotzen erregistro honetan inskribatu zaldi-azienda identifikatzeko dokumentua edo hura ordezten duen pasaportea dutenak.\nd) Seme-alabatasun genetikoaren kontrola exijituko da, Liburu Genealogikoaren Batzordearen irizpidearen arabera.\nAma EO eta aita FE edo BBE duten arrak ezin dira sartu Genealogia Liburuko ezein jaiotza-erregistrotan.\n4.– Behin Betiko Erregistroa (BBE).\nErregistro honetan Jaiotze Erregistrotik (JE) datozen animaliak baino ezin izango dira inskribatu, eta betiere honako baldintza hauek betez gero:\nb) Jaiotzen Erregistroan inskribatuta egotea.\nc) GAI kalifikazio morfologikoa lortzea.\nd) Filiazio genetikoaren kontrol bat edukitzea, Liburu Genealogikoaren Batzordeak eskatzen badu.\ne) Ezaugarri baztertzailerik ez edukitzea.\nf) Arautegiari jarraituz identifikatuta egotea.\nAnimalia bat erregistro horretatik kendu ahal da baldin eta bere ondorengoek ezaugarri baztertzailerik badute.\nLIBURU GENEALOGIKOAREN BATZORDEA\n1.– Genealogia Liburuaren Batzordea eratzea.\nEnkarterriko astoaren Genealogia Liburuaren Batzordea eratzen da.\n2.– Genealogia Liburuaren Batzordearen eginkizunak.\nEnkarterriko astoa arrazaren Genealogia Liburuaren Batzordeak eginkizun hauek ditu:\na) Genealogia Liburuaren funtzionamendu- eta lan-prozedurak idaztea eta onartzea, eta eginkizunak zehaztea liburua eramateko aitortuta dagoen erakundeari eta erakunde horren barruan egon litezkeen elkarteei.\nb) Aitortutako erakundearen jardueren jarraipena egitea, batez ere lege-betebeharrena.\nc) Genealogia Liburuaren funtzionamenduko gorabeherak aintzat hartzea eta konpontzea.\nd) Hobekuntza Programako Kudeaketa Batzordearen barruan egongo den animalien genetika-zentroa ezartzea.\ne) Baimendutako kalifikatzaileak proposatzea.\n3.– Genealogia Liburuaren Batzordeko kideak.\nHonako hauek izango dira Genealogia Liburuaren Batzordeko kideak, Enkarterriko astoa arrazaren Genealogia Liburua eramatea aitortu zaion erakundea ordezkatuz:\nGenealogia Liburua eramatea aitortu zaion erakundeko presidentea izango da Batzordeko presidentea.\nGenealogia Liburua eramatea aitortu zaion erakundeko 3 ordezkari. Lurralde Historiko bakoitzeko batzordekide eta hazle-elkarteen ordezkari izan behar dute. Elkarte horietako bakoitzari kontsultatu ahal zaie izendapena, eta beren arautegiei jarraituz jokatuko dute.\nGenealogia Liburua eramatea aitortu zaion erakundeko edo hura osatzen duten hazle-elkarteetako lantalde teknikoko gutxienez kide bat.\nKide horien artean hautatuko da Batzordeko idazkaria.\nBatzordeko presidenteak egoki jotako autonomia- edo lurralde-administrazioko teknikariak gonbida ditzake bileretara, bere ekimenez edo bi kidek edo gehiagok eskatuta. Teknikari horiek bileran parte hartuko dute, ahotsa bai baina botorik gabe.\n4.– Genealogia Liburuaren Batzordearen funtzionamendua.\n1) Ohiko bilkura bat egingo du urtean behin.\n2) Ezohiko bilkura deitu ahalko da, Batzordeburuak berak deituta edo gutxienez kideen % 66k eskatuta.\n3) Ezohiko deialdi hori gutxienez 15 egun lehenago egingo da. Deialdian agertuko da gai-zerrenda, eta gai bakoitzean erabiliko den dokumentazioa banatuko da.\n4) Genealogia Liburuaren Batzordeko kideen % 66 da gutxieneko quoruma.\nHOBEKUNTZA PROGRAMAREN KUDEAKETA-BATZORDEA\n1.– Hobekuntza Programaren Kudeaketa Batzordea eratzea.\nEnkarterriko astoa arrazaren Hobekuntza Programaren Kudeaketa Batzordea eratzen da.\n2.– Hobekuntza Programaren Kudeaketa Batzordearen eginkizunak.\nHonako hauek dira Batzordearen eginkizunak:\na) Arrazaren Kontserbazio Programa eta helburuak finkatzea, edo Hautapen Programa, lehen helburua betetakoan.\nb) Arrazaren Hedapen Programa eta helburuak finkatzea.\nc) Arrazaren mantentze-, sustatze- eta hobetze-programak garatzea, koordinatzea eta jarraipena egitea.\nd) Enkarterriko astoa arrazaren arraza-prototipoaren aldaketak proposatzea.\n3.– Hobekuntza Programaren Kudeaketa Batzordearen osaera.\nHonako kide hauek osatuko dute Batzordea:\na) Enkarterriko astoa arrazaren Genealogia Liburua eramatea aitortu zaion erakundearen ordezkari gisa:\n– Arrazaren Genealogia Liburua eramatea aitortu zaion erakundeko presidentea, Batzordeko presidente gisa.\n– Genealogia Liburua eramatea aitortu zaion erakundeko 3 ordezkari. Lurralde Historiko bakoitzeko batzordekide eta hazle-elkarteen ordezkari izan behar dute. Elkarte horietako bakoitzari kontsultatu ahal zaie izendapena, eta beren arautegiei jarraituz jokatuko dute.\n– Genealogia Liburua eramatea aitortu zaion erakundeko edo hura osatzen duten elkarteetako lantalde teknikoko kide bat.\n– Ordezkari horietako bat izango da Batzordeko idazkari.\nb) Genealogia Liburuaren Batzordeak hautatutako genetika-zentroko teknikari bat, gutxienez.\n4.– Hobekuntza Programaren Kudeaketa Batzordearen funtzionamendua:\na) Hobekuntza Programaren Kudeaketa Batzordea urtean behin bilduko da gutxienez.\nb) Ezohiko bilkura deitu ahalko da, Batzordeburuak berak deituta edo gutxienez kideen % 66k eskatuta.\nc) Ezohiko deialdi hori gutxienez 15 egun lehenago egingo da. Deialdian agertuko da gai-zerrenda, eta gai bakoitzean erabiliko den dokumentazioa banatuko da.\nd) Genealogia Liburuaren Batzordeko kideen % 66 da gutxieneko quoruma. Betiere, genetika-zentroko teknikariak egon behar du bertan, edo, bestela, hark egindako txosten bat, proposamenekin bat datorrela adierazten duena.


Euskaltegietan izena emateko kanpaina abiatu du udalak\nEuskaltegietako matrikulazio kanpainaren azken txanpan gauden honetan, Galdakaoko Udalak bere ekarpena egin nahi du herritarrak Galdakaoko euskaltegietan izena ematera animatu daitezen; kanpaina abiatu du horretarako.\n"Euskara ikasteko arrazoi on ugari daude, zein da zurea?", da kanpainarako aukeratutako leloa. Euskara ikasteko egon daitezkeen motibazio anitzetan jarri nahi izan dugu arreta. Batzuk emozionalak eta besteak arrazionalak badira ere, arrazoi denak dira egokiak euskaltegian izena eman, euskarara hurbildu eta mundu berri bat deskubritzeko.\nMotibazio horiek ezagutzeko modurik egokiena ikasle errealen testigantzak jasotzea dela iruditu zaigu, eta bideo bat egin dugu horretarako. Bertan ezagutuko dugu Lucía, duela 14 urte Euskal Herrira iritsi zen pediatra argentinarra. Bertako hizkuntza ezagutzeko eman zuen izena euskaltegian, eta presarik gabe jarraitzen du euskara ikasten, ilusioz. Eder galdakoztarrak hizkuntza sakonago ikasteko beharra sentitu zuen, edozein gairi buruz euskaraz hitz egin ahal izateko. Rita boliviarrak, berriz, alabarekin euskaraz hitz egin nahi du etorkizunean, eta, bide batez, euskara herrian integratzeko oso tresna ona dela dio. Jon usansolotarrak ez du oztopo izan nahi bere etxeko hizkuntza euskara izan dadin, eta gogoratu du ikastea ez dela nahikoa; euskara erabiltzeko dela. Mirari eta Itziar badira euskaldunak, eta HABE titulua prestatzeko doaz euskaltegira.\nEuskara ikastearen onurak nabarmendu nahi ditu udalak ere, eta euskarak zabaltzen duen munduan murgiltzeko deia egiten die galdakoztarrei. Ikasleen hitzak entzun ondoren, haiekin identifikatuta sentitu eta herritar askori euskaltegian izen emateko gogoa piztuko zaien esperantza du. Hortaz, ikasturte berrirako asmoak zehazten ditugun une honetan, euskarari ekiteko deia egiten du. Hau da momentua dudarik gabe aberasgarria izango den bideari ekiteko.\nIkasteko pausoa emateko ez da herritik kanpo joan behar, gainera. Galdakaon bertan, esperientzia zabala duten bi euskaltegi ditugu:\nUdal Euskaltegia Muguru kalean (94 456 61 74)\nAEK Joxe Migel Barandiaran kalean (94 456 41 19).\nBietan, autoikaskuntza, talde presentzialak, modulazio desberdinak eta ordutegi zabala eskaintzen dute. Deitu eta informatu!\nEuskaltegian izena ematera animatzeaz gain, Galdakaoko Udalak diruz laguntzen ditu euskaltegietako matrikulak, euskara ikasteko bidea samurragoa izan dadin. Dirulaguntzei buruzko informazioa euskaltegian bertan emango da.\nEuskaraz bitzitzeko bidean aurrera egiteko beste egitasmo bat ere hastear da: Berbalaguna programan izen emateko epea zabalik dagoela jakinarazi nahi du Galdakaoko Udalak.\nBerbalaguna egitasmoaren bitartez, euskaraz ondo moldatzen den jendea eta praktikatu behar duena nahasten da: batzuek zein besteek euskaraz mintzatzeko eta praktikatzeko aukera izan dezaten, kideen arteko harreman sarea sendotuz. Azken batean, helburua herritar orori euskaraz bizitzeko aukera eskaintzea da eta euskararen presentzia areagotzea.\nAstean ordubeteko saioak izaten dira Berbalagunenak eta matrikulazioa doakoa da. 607 14 68 55 telefono zenbakian zein galdakao_berba@aek.eus helbidean eman daiteke izena.\nBertan parte hartzea sustatzeko helburuz, informazioa zabaltzeko bandoa kaleratu du Galdakaoko Udalak.


author_facet:"Euskadi. Hezkuntza, Unibertsitate eta Ikerketa Saila" topic_facet:"Lanbide Heziketa" topic_facet:"Galdaketa eta pulbimetalurgiaren bidezko produkzioa (Heziketa Zikloa). Goi maila" topic_facet:"Linea Automatizatuen Eroapena eta Mantentze Lanak (Modulua)" topic_facet:"Mekanizazioa (Heziketa Zikloa). Erdi maila"\nEgilea: Euskadi. Hezkuntza, Unibertsitate eta Ikerketa Saila Proposatutako gaia: Lanbide Heziketa Proposatutako gaia: Galdaketa eta pulbimetalurgiaren bidezko produkzioa (Heziketa Zikloa). Goi maila Proposatutako gaia: Linea Automatizatuen Eroapena eta Mantentze Lanak (Modulua) Proposatutako gaia: Mekanizazioa (Heziketa Zikloa). Erdi maila\n1 Automatizazioa eta robotika industriala (Heziketa Zikloa). Goi maila 1 Elektrizitatea eta Elektronika (Lanbide Arloa) 1 Elektrizitatea eta automatismo elektrikoak (Modulua) 1 Fabrikazio Mekanikoa (Lanbide Arloa) 1 Fabrikazio Mekanikoko Sistema Automatikoen Programazioa (Modulua) 1 Fabrikazio mekanikoko produkzioaren programazioa (Heziketa Zikloa). Goi maila Gehiago ... 1 Fabrikazioaren Automatizazioa (Modulua) Galdaketa eta pulbimetalurgiaren bidezko produkzioa (Heziketa Zikloa). Goi maila 1 Industria-robotika (Modulua) 1 Instalazioa eta mantenimendua (Lanbide Arloa) 1 Lan giroko harremanak (Zeharkako Ikasgaia) Lanbide Heziketa Linea Automatizatuen Eroapena eta Mantentze Lanak (Modulua) 1 Mantentze-lan elektromekanikoa (Heziketa Zikloa). Erdi maila Mekanizazioa (Heziketa Zikloa). Erdi maila 1 Mekatronika Industriala (Heziketa Zikloa). Goi maila 1 Muntaia- eta mantentze-lan elektriko/elektronikoak (Modulua) 1 Produkzioko Sistema Automatikoen Muntaia eta Mantentze Lanak (Modulua) 1 Sistema Elektrikoaren eta Elektronikoaren Muntaia eta Mantentze Lanak (Modulua) 1 Sistema Hidraulikoaren eta Pneumatikoaren Muntaia eta Mantentze Lanak (Modulua) 1 Sistema automatizatuak (Modulua) Guztiak ikusi ... gutxiago ...


Donostia (+ CD audioa) :: Libelista\nDonostia (+ CD audioa)\nEzagutzen dituzu euskal hiriak? Donostian bisita gidatua egiteko proposamena da hau. Hiria ezagutzera datozen biloba gazteei izeba donostiarrak egindako ibilbidea. Tabakalerako terrazan abiatuko da, eta Sokamuturra kalexkan bukatu, Loretopera begira. Gune eta zoko baketsuen hiria proposatzen digu, jendetza zalapartatsutik ihesi. Bilduma berean Baiona, Bilbo, Donibane Garazi, Gasteiz, Iruñea eta Maule-Lextarreko gidak. ARIAN Irakurgai mailakatuen bilduman ipuin, nobela eta testu periodistikoak biltzen dira, A1, A2, B1 eta B2 mailetara egokituta. Liburu guztiek dute audio-liburua testu idatziarekin batera, ulermena lantzeko ariketak eta hiztegi laburra\nIruñea (+ CD audioa) Enrike Diez de Ulzurrun Sagalà\nDonostia (+ CD audioa) Nerea Azurmendi\nDonibane Garazi (+ CD a... Nora Arbelbide Lete


Aurrera doa Badoa Behe Bidasoko banaketa kooperatiba berria – Irunero\nBehe Bidasoko banaketa kooperatiba berria aurkeztu da Badoa izenaren azpian. Eskualde osoan euskara, gaztelania eta frantsesez zerbitzua eskaintzeko asmoarekin jaio da, ekonomia sozial eta eraldatzailearen ikuspegitik. June Arruti Badoa kooperatibaren funtzionamendua nolakoa izango den azaldu du.\nZergatik erabaki zenuten eskualdean banaketa kooperatiba berri bat sortzea?\nBadoa BDS Koop-eko Eraldaketa Fabrikaren lehen proiektua da eta banaketa zerbitzuak beste modu batean egiteko nahitik sortzen da. Bestalde, Gasteizen bada Eraman izeneko enpresa bat, bizikletarekin banaketa zerbitzuak egiten dituena eta hemengo pertsona batekin harremanetan jarri ostean, Badoa sortu zen.\nLanean hasi aurretik, eskualdeko beharrak aztertu dituzue, ezta?\nBai, horixe izan da BDS Koop-eko Eraldaketa Fabrikaren bitartez egindako aurretiazko lana. Ikerketa horren bitartez eskualdeko beharrak zeintzuk ziren identifikatu genituen, ondoren, aukerak zeintzuk ziren aztertzeko.\nBadoak natura zein pertsonentzat banaketa sistema jasangarria eskaini nahi du?\nBai, hori da. Ez da banaketa bizikletaz egiten duen lehen kooperatiba. Izan ere, mota honetako kooperatibak enpresa kapitalista handiak gazteen egoera larriaz aprobetxatzen zirela ikusita sortu ziren, banatzaileei lan baldintza duinak eskaintzeko asmoz. Ezagunena, Bartzelonako Mensakas izan daiteke, baina gehiago daude. Horixe da gure helburua, enpresa kapitalista handiak eskualdera iritsi aurretik bestelako banaketa zerbitzua eskaini nahi dugu. Banaketa bizikleta bidez egiten denez zerbitzu ekologikoa da. “Cargo bike” izena duten bizikleta mekanizatuak lortzeko asmoa dugu, baina momentuz bizikletak zahar-berritzen ari gara eta, enpresa handiek ez bezala, langileen lan baldintza duinak ziurtatzen ditugu, guretzat oinarrizkoa baita.\nEnpresaren balioei garrantzi handia ematen zaie Badoan?\nBertakoa izatea garrantzitsua iruditzen zaigu, zerga zein irabaziak bertan gelditzen direlako, kanpora joan gabe. Eraginkorrak izateko bizikletak zama handiak eraman ahal izateko egokitzen ditugu. Gainera, “CoopCycle” aplikazioa erabiliz logistika lana antolatzea errazagoa izango dela uste dugu, lanari duintasuna emateaz gainera. Honela, banatzaileek ez dutelako denbora gehiena itxaroten pasako.\nBeraz, ez da kasualitatea banaketak bizikletaz egiteko erabakia?\nAlde batetik, lantaldeko 4 pertsonek bizikleta asko maite dugula uste dut, garraiobide moduan erabiltzeko ohitura dugu eta. Herri eta hiri artean mugitzeko bizikleta azkarragoa dela uste dugu, ia edozer gauza garraiatu daitekeelako bizikletaz. Hortaz, autoen ordez, kaleak bizikletez beterik ikustea politagoa litzatekeela uste dugu.\nZerbitzua eskualde osoan eskainiko duzue, hau da, mugaren bi aldeetara?\nZerbitzua Irun, Hondarribi eta Hendaian eskaini nahi dugu, eskualdean elkarbizitza asko dagoela ikusita.\nProiektua hiriko merkatari edo ostalarien artean aurkezten hasi zarete?\nJendeak gure proiektuan interesa duela dirudi, gure filosofia partekatzen duelako. Ostalarien artean zabaltzen hasi gara, sektore hori delako gure ustez banaketa zerbitzuekin lotura estuena duena eta errazagoa iruditzen zaigu beraiekin hastea. Aldi berean, merkataritza edo paketeria zerbitzuak eskaini nahi ditugu eta oraindik horretarako nola funtzionatu beharko dugun ikusteko dago.\n“Jendeak gure proiektuan interesa duela dirudi, gure filosofia partekatzen duelako”\nZein izango da zerbitzuaren funtzionamendua?\nEsandako moduan, CoopCycle aplikazioa erabiliko dugu eta aukeran dauden ostalaritza establezimendu eta saltoki guztiak kontsultatu daitezke bertan. Erosketa aplikazioaren bitartez egiten da, guk geuk eskaria nora eraman behar dugun ikusteko. Horrek banaketa ibilbideak antolatu eta hoberena aukeratzea ahalbidetzen digu.\nZertan desberdintzen zarete beste banaketa enpresetatik?\nBertakoak eta etikoak izateaz gainera, langileen ongizateari garrantzi handia ematen diogu. Era horretan, lan-baldintza prekariorik gabe, banatzaileen lanari duintasuna eman nahi diogu. Asko dira banatzaile gisa lan egiten dutenak eta horietako askok bizikleta aukeratzen dute garraiobide moduan, ez beste aukerarik ez dutelako, baizik eta haien erabakia delako.\nProiektuari bultzada ekonomikoa emateko, dirua biltzeko kanpaina abiatu duzue?\nBai, “Emaiguzu bultza bat” izeneko kanpaina ekonomikoa abiatu dugu. Kanpaina honen bitartez gure lana aurrera eramateko laguntza eskatzen ari gara eta gure webgunearen bitartez ekarpen ekonomikoa egiteko aukera eskaintzen dugu. Ekarpen ekonomikoa egiten duten pertsonen artean zozketa bat egingo dugu eta gurekin lan egiten duten ostalaritza establezimenduetako lau bazkari edo afari izango dira sariak, irabazleen etxeetara eramango ditugunak.\nBadoa martxan jartzeko, zeintzuk dira eman beharreko hurrengo pausuak?\nGurekin lan egingo duten taberna eta jatetxeen zerrenda finkatzea falta zaigu. Pixkanaka hasi nahi dugu, ez baita gure helburua gauza asko eta gaizki egitea, zerbitzua nola egin eta hobetu daitekeen ikasi nahi dugu lehenengo. Ondoren, aplikazioan ostalaritza establezimenduen gaineko informazio guztia ipini beharko genuke, lanean hasi aurretik.\nPosted in ElkarrizketaTagged Badoa, Banaketa, banaketa zerbitzua, bidasoa, Bizikleta, elkarrizketa, Eskualdea, irun, irunero, Kooperatiba


IKASLAN sareko ikastetxeek 1993. urtetik dihardute proiektu europarrak garatzen. Hauek PETRA programa izena hartzen zuten 1993 eta 1996 urteak bitartean.\n1996 urtean ostera, LEONARDO izena hartu zuen programak, eta honetan abiatze puntu beretik hartu genuen parte. 2007. urtetik aurrera berriz, goi graduko zikloetako ikasleek ERASMUS programaren sarean hartzen dute parte.\nErasmus+ deialdiaren bitartez, Gradu Ertaineko eta Goi Graduko heziketa zikloetako ikasleek aukera daukate beren praktikak burutzeko Europar Batasuneko beste herrialdeetako enpresetan ere.\nGainera, IKASLAN proiektuaren barruan ikasleei eskaintzen zaizkien harrera herrialdeko hizkuntzarako bi asteko ikastaroak eta hamar asteko praktikak hango enpresetan, ezin aukera hobea eskaintzen die gure gazteei beren gaitasun profesionalak garatzeko, zein norberaren garapen pertsonalean laguntzeko.\nProiektu hau EBk eta Bizkaiko Foru Aldundiak kofinantzatua dago, eta ez litzateke posiblea izango hauen lankidetza barik.\nInformazio gehiagorako, sartu Erasmus+en.\nIKASLAN MOBILITY edo mobility@ikaslan.net


I�igo Urkullurentzat Donostiako metroa �lehentasuna ez izatea� espero du Izagirrek - GARA\nI�igo Urkullurentzat Donostiako metroa �lehentasuna ez izatea� espero du Izagirrek\nJuan Karlos Izagirre Donostiako alkateak datorren Lakuako Gobernuarentzat Gipuzkoako hiriburuko metroa «lehentasuna ez izatea» espero duela adierazi zuen atzo ETBn egindako elkarrizketan.\nIzagirreren esanetan, Donostiaren erdialdeko lurpeko tunela eraikitzea «ez da inolaz ere lehentasuna izan behar duen proiektua».\nAlde horretatik, metroa hiriaren erdigunera helduko dela gogorarazi zuen, bere ustez, «bizikletaz, oinez edota Europa mailan eredugarria den garraiobide publikoan, alegia, hiriko autobus zerbitzuan mugitzeko askoz egokiagoa eta erosoagoa den ingurunera, alegia».\nBide horretan, gogor kritikatu zuen proiektu horren inguruan orain arte egindako kudeaketa: «Gauzak oso gaizki egin dira. Gobernu aldaketa gauzatzeko bi hilabete falta direnean obren adjudikazioa egitea sekulako azioa delako».\nIzagirrek itxaropenik baduela agertu zuen Lakuako Gobernu berriaren gainean galdetu ziotenean: «Gobernu berria sortzen denean, haiekin egongo gara euren ikuspuntua ezagutzeko, baina gure ustez, bestelako lehentasunak dauzka hiriak».\n«Bilduk Topoa guztiz babesten du eta euren funtzioa defendatzen dugu. Gure ustez, honen zerbitzua hobetzea litzateke hiriarentzako egokiena», adierazi zuen.


Zorrotzaurrek plaza berria izango du datorren urtean - Deia\nZorrotzaurreko Beta 1 eta Beta 2 eraikinen artean dagoen plaza urbanizatuko dute. Bilboko Udala\nZorrotzaurreko Beta 1 eta Beta 2 eraikinen artean dagoen plaza urbanizatuko dute.\nBILBO. Bilboko Udalak 1.628.189ko aurrekontua bideratuko du, BEZik gabe, Zorrotzaurreko Erriberako Beta 1 eta Beta 2 eraikinen sarbidea den plaza urbanizatzeko obrak egiteko. Horrez gain, eraikinetan traukateka geotermikoko sistema bat jarriko da. Lanak zortzi hilabete irautea espero da.\nEgingo diren lanak bi arlotan sailkatzen dira. Lehena, errazena, Beta 2 eraikinaren ekialdean egingo da (sarbidea Olagorta kalean daukana), eta aparkaleku bat jarriko da bertan. Jarduketa honetan, orain dagoen zorua fresatu eta asfaltatuko da, eta argiak eta seinaleak ipini.\nBeta 2 eraikinaren beste aldean, mendebaldean (sarbidea Zorrotzaurreko Erriberan egonik), egingo da esku-hartzerik handiena. Urbanizatuko den espazio honek oinezkoen ibilbide bat dauka, Beta 1erako eta Beta 2rako sarbidea eskaintzen duena, baita Zorrotzaurreko Erriberako 6.eko etxebizitza-eraikinaren atzealderako ere.\nEsan behar dugu lur-zati hau 2. egikaritze-unitatean dagoela (oraindik garatu barik dagoena), Zorrotzaurreko Plan Bereziaren barruan. Horrenbestez, hirigintza aldetik eta hidrologia eta drainatze aldetik ezarritako betekizun guztiak betetzen ditu proiektuak.\nHiri-altzari guztiak plaza honetarako beren-beregi pentsatu dira, eta jendea egoteko modukoak izango dira. Izaera ezberdinetako espazioak eskainiko dira, irakaskuntzako eta etxebizitzetako eraikinak nahastuta dauden ingurune honen beharrizanak uztartzeko moduan.\nZedro gorrizko bankuak, jardinera integratua daukatenak; banku zirkularrak, txorkoa integratuta daukatenak; zedrozko hamakak, zenbait zabaleratakoak; eserleku jarraituko erdiko bankuak edo etzaulki jarraituak... plazan egongo diren altzarietako batzuk dira. Gainera, aurretik dagoen garabia mantendu egingo da, ingurunearen historia industrialaren oroigarri.\nBankuetako batzuk (jardinera adosatua daukatenak) metalezko markesinaz estalitako zona batean ipiniko dira. Erdiko bankuak, etzaulki jarraitua eta banku zirkularrak, ordea, banbuzko kanpo-tarima termotratatu batzuetan txertatuko dira.\nArgiztapena zenbait elementuren bidez eskainiko da: hainbat makurdura eta altuera dituzten zutabeak, led jarraituak etzaulkien azpian, markesinan txertatutako argiztapena, eta Beta 2 eraikinaren fatxadari adosatutako proiektoreak.\nZoruak, berriz, soluzio podotaktilak edukiko ditu eskaileretako eta arrapalako sarbideetan. Euri-uren sarea diseinatzerakoan, zoladura dranatzaile bat erabiiliko da, oinarri iragazgaitz baten gainean jarrita. Soluzio horri esker, mareagora oso bizietan, urak ez du hartuko plazaren beheko aldea. Zehazki, biltzen den ura itsasadarrera isuriko da, Deustuibarraren ondoan egingo den 300 mm-ko hodi baten bidez. Gainera, ura itsasadarrera isuri behar ez denean bildu ahal izateko, zoladurari ura atxikitzeko gaitasuna emango zaio, haren azpian polipropilenozko gelaxka batzuk ipiniz. Ura atxikitzeko biltegi bat eraikiko da, polipropilenozko "kutxak" pilatuz; kutxa horiek geo-sare iragazgaitz batekin iragazgaiztuko dira.\nGeotermia energia berriztagarriko iturri bat da; lurpean dago, bero forman gordea. Energia berriztagarriko beste iturri batzuen jatorria eguzki-erradiazioa da; geotermia, berriz, lurraren barruko berotik dator.\nZorrotzaurreko uhartearen eremu honetan, energia kaptatzeko modu honen aldeko apustua egiten da, beste energia mota batzuen aldean hainbat abantaila dakartzalako:\nKutsadura maila txikiak sortzen ditu.\nEkoizpen-kostuak txikiagoak dira.\nAutonomia handiagoa ematen du beste energia-iturri batzuen aldean.\nGeotermia-sistema honek batik bat Beta 2 eraikinari emango dio zerbitzua. Sistema hau ezartzeko, 150 metroko sakonerako zenbait zundaketa egingo dira, hondoan mailuarekin errotoperkusioa erabiliz.\nZulaketak bertikalak izango dira, bata bestetik 7 metrora. Zangak itxi aurretik, hidraulikako, fluxuetako eta estankotasuneko probak egingo dira.\nDuela gutxi eraitsi den Zamakona ontziola zaharraren industria-pabiloiaren lur-zatiaren zati bat hartuko dute geotermiako putzuek. Hasiera batean Beta 2 eraikinari emango diote zerbitzua; halere, Udalak ez du baztertzen aurrerago Beta 1 eraikinak eta plazaren inguruko etxebizitza-eraikinek sistemarekin bat egin ahal izatea, hala nahi badute.


Kaitxo. Kalitateari esker munduan arrakasta duten Balmasedako txokolate eta kafea Kaitxo. Kalitateari esker munduan arrakasta duten Balmasedako txokolate eta kafea\nHome Gizartea Ekonomia Kaitxo. Kalitateari esker munduan arrakasta duten Balmasedako txokolate eta kafea\nBalmasedak beste sekretu batekin harritu gaitu. Duela hilabete batzuk, Enkarterrietako herri hartako elkarte bati esker, New Yorkeko etxe orratzen eraikitzaileen argazki ikonikoko, habe batean eserita dauden langileetako bat Balmasedakoa zela enteratu ginen.\nOrain, Britainia Handian argitaratu den eta «top mailako» produktu eta esperientzien berri ematen duen webgune bati esker, Bizkaiko herri honetan enpresa bat dagoela ikusi dugu, Kaitxo, kalitate goreneko mailan dauden kafe eta txokolateak ekoizten dituena eta nazioarteko sariak irabazten dituena.\nGu kafezaleak eta txokolatezaleak gara. Beraz, instalazioak ezagutzera joateko planak egiten ari gara (txokolate- eta kafe-izakinak kentzeko aitzakia gisa).\nEta ziur gaudenez gure irakurle asko klub honetakoak direla, bi helbururekin partekatzen dugu informazio hau. Nazioartean euskaldunei buruz agertutako albiste bat ezagutarazteko «ofiziala». Beste helburua, askoz gozoagoa eta zaporetsuagoa, produktu horiek ezagutaraztea da, eta guztiok haiekin gozatzeko aukera izatea.\nKaitxoren webguneko esteka ere partekatzen dugu\nThe Luxury Editor – 2021/6/20- Britainia Handia\nPrevious articleEuskararen borroka Twitch plataforman aintzatespena lortzeko\nNext articleConcordiako (Argentina) Euskal Argentinar Elkartearen 100 urte


«Historiarako egunak» • ZUZEU\nSahararrek erresistentziarako sekulako gaitasuna daukatela erakutsi digute azken hamarkadetan, gerrei, erbesteari eta zapalkuntzari aurre egiteko modukoa. Baina azken egunetan Aaiunen gertatzen ari diren jazoerak historikoak dira. «Nazkatuta gaude» kontsignarekin, milaka sahararrek basamortuan askatasun gune bat eraiki dute. Hala ere, Maroko mehatxuka ari da.\nDagoeneko inork ez du zalantzarik Mendebaldeko Saharan une honetan gertatzen ari diren jazoerek eragin eta garrantzi historiko oso nabarmena daukatela. Milaka lagunek –horien artean adineko pertsonak eta haurrak zeuden–, etxeak utzi eta beren hirietatik ateratzea erabaki dute, jaioterri eta bizileku dutena, basamortuan haimetan ezartzeko, behar den adina denbora irauteko borondate irmoarekin. Marokok beraiek baztertzeaz nazkatuta daude, irainduak izateaz, umiliatuak izateaz, beraiena dena lapurtzeaz nazkatuta.\nHau eta da onen eta gaiztoen istorio bat, onak eta txarrak leku guztietan baitaude, herrialde guztietan, bando guztietan. Eta denek dauzkate su eta gar defendatuko dituzten arrazoiak. Baina justizia istorio bat bada. Munduko txokoetan miatu eta zaila izango da bere etorkizuna erabakitzeko herri sahararrak baino merezimendu handiagoa duen herrialde bat topatzea. Aurkako egoeran eusteko izugarrizko gaitasuna erakutsi dute. Badakite munduak bizkarra eman diela (nazioarteko erakundeez, estatuez eta gobernuez ari naiz, eta gizarte zibilaren zati handi baten izugarrizko hauspoa baztertzen), baina, hala ere, erresistentzia bizimodu bilakatu dute.\nUrriaren 9aren inguruan izan zen. Lehenengo, haima dozenaka batzuk; gero, ehunka; orain, milaka. Sahararrak Gdeim Izikera «nazkatuta gaude, ezin dugu gehiago» kontsigna hutsarekin iristen joan ziren. Antolatu egin dira. Kanpadenden artean, segurtasun zerbitzua, erizainak, mekanikariak, garraiolariak… daude. Lonazko hiri txiki bat bezalakoa da, haimen itsaso bat ezerezaren erdian. Baina han ere ez diete bakean bizitzen uzten.\nProtesta berezi honen hasieratik, marokok aurpegi errukigabeena erakutsi du. Jada milaka polizia eta soldaduk Gdeim Izik inguratzen dute, helikoptero militarrak kanpalekuaren gainetik hegaka dabiltza eta han sartu-irtenak egitea abentura hilgarria da, frogatuta geratu den bezala. Gure lankide Laura Gallegok esaten duen bezala, Aaiun gaur, oraintxe bertan, hiri setiatua da eta Gdeim Izik marokoarrek eraikitako harresiek, alanbre-hesiek eta harri tenteek inguratzen dute. Basamortuan hesiak hazi dira.\nLehenengo, beldurraraztea eta, igande gauean, metrailetak. Nola justifika daiteke gertatutakoa? Norbaitek pentsatzen al du, benetan, zibil errugabeen aurka tiro egitea eta 14 urteko mutiko bat hiltzea arrazoizkoa dela? Zer gertatu da Marokok eta Polisarioak sinatu zuten eta lurralde horretan armak erabiltzea debekatzen zuen su-etenarekin? Non dago NBE behar dutenean, hau gerta zitekeela ohartarazi diotenean? Minursok ez al zuen su-eten hori zaindu behar, ez al zen bere helburu nagusia? Edo basamortuan turismoa egiten lanpetuegi daude?\nEz dakit nola bukatuko den istorio hau. Argi dagoena da Marokok ez duela lekukorik nahi. Atzo, zazpi kazetari espainiarri lurralde okupatuetan sartzea eragotzi zien. Han zer gertatzen den sahararrei beraiei, Sahararen aldeko elkarte zibilei eta, zergatik ez esan, gaur Aaiundik informazioa ematen ari den kazetari bakarrari, Laura Gallego lankideari esker dakigu. (…)\nIrudia | Saharako hirien inguruan kanpalekua | Ezezaguna | Creative Commons By SA\nAaiun, autodeterminazioa, gatazka, Mendebaldeko Sahara


Proiektuak - Aspegi\nYEMAYÁ Sareak, emakumeen lidergoa indartzen Mozambikeko arrantza sektorean\n2018an “Baratzatik Merkatura” proiektua eta 2019-2020an “Yemanyá-Senegal sareak” proiektua gauzatzen esperientzia oso positiboa izan ondoren, DFV/ASPEGI erakundeak Afrikako Emakume Fundazioanrekin tokiko bazkide berria gehitzen dute, Dune Lodge izenekoa, proiektu hau gauzatu ahal izateko: "Yemnayá-Mozambike sareak", Senegalen probatutako eredua jarraitzen duena. Proiektua 2020-2021 bitartean garatuko da.\nHemen aurkezten den ekimena hau da: “Yemayá-Mozambike sareak”, arrantza baliabideen ustiapen iraunkorrari eskainitako lehen emakume kooperatiba sortu eta ezartzeko ,Jangamoko barrutian, Madava, Paindane, Guinjata eta Ligogon, Inhambane probintzian, Mozambiken. Proiektu hau Duna Lodge tokiko bazkideak proposatutako eremuko garapen iraunkorraren estrategia zabalagoan laguntzen duen lehen ekimen gisa proposatzen da, eta lurreko azpiegiturei, arrantza teknika selektiboen eta hobetuen garapenari lotutako etorkizuneko ekintzak barne hartuko ditu. Akuikultura ekimen iraunkorrak, itsaski merkaturatzeko artisau arrantza marka iraunkorra garatzea, kalitate kontrolarekin eta berme sanitario higieniko egokiekin, etab. tokiko ekonomia hobetzen laguntzeko.\nJangamo barrutia, Inhambane probintzian kokatua (Maputo hiritik 450 km inguru) Inhambane probintziako hego-mendebaldean, iparraldera mugatzen du Inhambane hiriko udalerria, Inambane badia eta Maxixe hiria; Mendebaldera Homoine Barrutia; hegoaldean Inharrime barrutian eta ekialdean Indiako Ozeanoan. 1.288 km2-ko azalera du, guztira 11 aintzira eta 8 ibaitako urek hartzen duten eremua barne, baita errekak eta hezeguneak ere. 100.000 biztanle inguru ditu (% 45ak 15 urtetik beherakoak), eta horietatik % 45 gizonezkoak dira eta% 55 emakumeak. Biztanleriaren batez besteko dentsitatea 80 biztanle /Km2 da.\nAfrikako eskualde handietan ohikoak dira Inhambane probintzian eta, beraz, Jangamo barrutian dauden biztanleek dituzten arazo nagusiak: azpiegitura eskasa, garraioena barne, sare elektriko eta sarbide eskasa osasun zerbitzuetara, bigarren hezkutzara eta edateko ura izatera.\nBiztanleriaren % 80 baino gehiagok ez du elektrizitaterik eta eskuz hornitutako ur putzuen bidez hornitzen dira. Nahiz eta ofizialki putzu sistema honen estaldura tasa biztanleriaren %75ak izan, auzoan dauden 145 putzuetako asko kutsatuta daude, beraz, azken urteetan disenteria eta beherakoagatik artatutako kasuak gora egin du. Latrina gutxi eta estali gabeko eta kontrolik gabeko zabortegiak osasunarentzako etengabeko mehatxua dira.\nTurismoaren presioak kostaldeko arrezifeetan legez kanpoko eta kontrolik gabeko arrantza geroz eta gehiago bultzatzen du. Korala mehatxatzen du eta otarrainxka eta ganbaren arrantza egiteak, korala arrisku larrian jarri eta babestutako espezieen egoera prekarioa larriagotzen du. .Artisau arrantza sektoreari dagokionez, Jangamon 291 artisau arrantzale eta 113 itsasontzi daude erregistratuta. Arrantzale horietako askok hiru Elkartetan antolatuta daude, nahiz eta zaila den jakitea badiara egunero joaten diren itsas emakumezkoen kopurua, bizirauteko baliabide nagusi gisa edo arrezifeetara arrantzara joaten direnak eguneroko bizimodua lortzeko, baliabide ezegonkorrekin.\nGenero eta socioekonomikoaren testuingurua\nBarrutiko lau tokietako emakumeek (Madava, Paindane, Guinjata eta Ligogo) antzeko egoera sozioekonomikoa dute, bizi baldintza prekarioek eta biziraupen familiako ekonomiak markatua, batez ere itsaski hazkuntzara dedikatuta daudenak.\nGehiago irakurri: Lankidetza proiektua: ASPEGI - MxA\nASPEGIk emakumeak enpresen administrazio-kontseiluetara eta zuzendaritza-karguetara iristeko baldintzak berdintzea helburu duen Gomendioen Gida plazaratu du.\nGehiago irakurri: ASPEGIk emakumeak enpresen administrazio-kontseiluetara eta zuzendaritza-karguetara iristeko...


Aktualitatea - Lasarte-oria\nUra-estolderiaren tasa ordaintzeko epea zabalik (2019ko hirugarren lauhilekoa)\nZergadun guztiei jakinarazten zaie 2020. urteko hirugarren lauhilekoari dagokion Ura eta Estolderiaren Tasa ordaintzeko borondatezko epea 2020ko martxoaren 16an amaitzen dela\nHaurren minbiziaren aldeko txokolatada solidarioa\nGaur, otsailak 15, Haurren Minbiziaren Nazioarteko Egunarekin bat etorriz, minbizi hori ikertzeko txokolatada solidarioa antolatu da\nBeste urte batez, Euskal Inauteriak emango die hasiera 2020ko Inauteriei\nAgustin Valdivia alkateak, Txus Alonso festetako zinegotziak eta konpartsa parte-hartzaileetako ordezkariek 2020ko Inauterien programa aurkeztu dute, 21.505,41 euroko kostua izango duena\nLasarte-Oriako Ahotsak proiektua entzungai eta ikusgai dago sarean\nHerriko hizkera jaso da adineko 23 pertsona elkarrizketatuta. Euskara Batzordeak bultzatu du proiektua Badihardugu Euskara Elkartearekin lankidetzan.\nOporrak Bakean: Izan harrera familia\nOtsailaren 11an, asteartea, Oporrak Bakean programaren “bidaia bat baino gehiago” kanpaina aurkeztuko da Donostian prentsa-aurrekoan. Horren bitartez, euskal biztanleak haur errefuxiatu sahararrak udan harreran hartzera animatu nahi dira\nOhiko Udal batzarra (Otsailak 10)\nUdalak otsaileko ohiko batzarra ospatuko du datorren otsailaren 10ean arratsaldeko 18:30etan.\nOtsailaren 10ean hasiko da Lasarte-Oriako XII. CIMASUB zikloa\nCimasubeko, Danok Kideko eta Udaleko arduradunek aurkeztu zuten Itsaspeko Zinema Zikloaren XII. edizioa. Ziklo honen bidez, itsaspeko bizitzari buruzko 30 film labur eta dokumental ikusi ahalko ditugu, eta haurrentzako zikloa berreskuratu du\nItsaspeko Dokumentalen Nazioarteko Zikloa eta Inauterien ospakizuna dira otsaileko programazioaren ardatz nagusiak, eta haurrentzako antzerkiarekin, zinemarekin eta operarekin osatzen da\nUdalak Eskriman hasteko saio berezia antolatu du 2008, 09, 10 eta 11ean jaiotako neska-mutilentzat. Jardunaldia otsailaren 15ean garatuko da, arratsaldeko 16:00etan (1. txanda) eta 17:30ean (2. txanda), Maialen Chourraut kiroldegian.\nLarunbatean irekiko da Martxoaren 8rako kartelen proposamenak aurkezteko epea\nProposamenak aurkezteko epea otsailaren 1ean hasiko da eta otsailaren 24an amaituko da. 3 kartel hautatuko dira eta irabazlea 2021ko Lasarte-Oriako Martxoaren 8ko egitaraua iragartzeko kartel ofizialtzat hartuko dugu\nBikoiztu egin da apelliduak abizen bihurtu dituzten herritarren kopurua\nGero eta herritar gehiagok dute bere abizenaren ordaina euskaraz. 2018ko kopurua bikoiztu egin da 2019an Lasarte-Orian.\nUdalak ezkontza, harrera eta hileta zibilen ospakizunak arautu ditu\nUdalbatzarrak, urtarrileko bilkuran, ezkontza, harrera eta hileta zibilak egiteko baldintzak eta tokiak arautzen dituen erregelamendua onetsi zuen.\nZabaleta eta Kale Nagusiko igogailuen proiektuak idazteko lanak adjudikatu dira\nI-Ingenia, Ingeniería y Arquitectura, S.L. ingeniaritzako enpresari adjudikatu zaio Zabaletako eta Kale Nagusiko igogailuak egiteko proiektuen erredakzioa, 54.036 euroren truke.\nSaharako haurrak udan hartzeko kanpaina\nLasarte-Oriako Udalak Saharako haurrak hartzen dituzten 8 familia solidario bilatzen ditu uztailean eta abuztuan, "Oporrak Bakean" programaren barruan.\nEmakumaren Zentroaren ikastaroetan izena ematea\nUrtarrilean irekiko da Emakumearen Zentroak antolatzen dituen ikastaroetan izena emateko epea. Izena emateko epea urtarrilaren 27tik 29ra da, zentroan bertan\nOrrialdea 11 nondik 44\n151 - 165 erakusten 648 emaitzetatik.


Eguraldiaren iragarpena | Elurra apirila amaitzeko, Euskal Herrian | EITB Eguraldia\nElurra, apirila amaitzeko\nTenperaturek nabarmen egingo dute behera, eta maximoak 10 ºC-ren bueltan geldituko dira.\n800 metrotik gora elurra egin lezake asteburuan. Argazkia: EiTB\nAzken egunotan udaberriko giroa nagusi izan bada ere, ostiraletik aurrera negua itzuliko da gurera. Iparraldeko haizea oso zakar ibiliko da, tenperaturek nabarmen egingo dute behera, eta 800 metrotik gora elurra egin lezake.\nEuskalmeten eguraldi iragarpenaren arabera, ostiralean aire masa hotza iritsiko da Euskal Herrira. Egunaren hasieran, hodeiak ugariak izango badira ere, oro har, ateri eutsiko dio. Goizak aurrera egin ahala, hodeitza handitu egingo da eta iluntzerako edonon egin lezake euria. Egunaren amaieran elur maila 1.100 metro inguruan kokatuko da. Tenperatura asko jaitsiko da, eta beroenak, 15 ºCtik behera geldituko dira toki gehienetan.\nLarunbaterako negu giroa aurreikusi du Euskalmetek.Zerua oso hodeitsu egongo da, eta euri zaparradak izango dira, baina gauean atertzeko joera hartuko du. Gainera, trumoi-ekaitzak ere jo lezake. Elur-maila 800-1000 m inguruan kokatuko da. Iparraldeko haize oso zakar ibiliko da, batez ere, kostaldean eta mendi inguruetan. Tenperatura maximoak asko jaitsiko dira eta 10-12 ºC artean kokatuko dira kostaldean eta 7-9 ºC-ren bueltan barnealdean.\nIgandean, egunaren lehen partean zerua hodeitsu edo oso hodeitsu egongo da eta noizbehinka zaparrada txikiak botako ditu. Egunaren bigarren zatian zerua estalia egongo da eta prezipitazio txiki-ertaina eta iraunkorra egingo du. Goizaldean elur-kota 700-800 m inguruan kokatuko da eta arratsaldean eta gauean 1000-1200 m-ra igoko da. Ipar- osagaiko haize ahul-bizia ibiliko da, bolada gogorren batekin kostaldean eta mendi inguruetan. Tenperaturan aldaketarik ez.\nElurrari dagokion abisu horia ezarri du Eusko Jaurlaritzak larunbaterako.\nDatorren astearen hasieran, tenperaturak gora egingo du pixkanaka-pixkanaka, eta elur-maila 1.000 metro inguruan kokatuko da.


EAJren burugogorkeria Etxegaraterekin\nAurreko legealdian Olano jaunaren gobernuak Etxegarateko peajea saldu nahi izan zigun, hain zuzen ere, atzerriko garraiolariek egin beharreko diru ekarpena jasotzeko. Baina, salgaiak garraiatzen dituzten ibilgailu astunei Gipuzkoako lurralde historikoko bide azpiegiturak erabiltzeagatik aplikatu beharreko karga zehazteko irizpideak ezartzeko 1/2011 Foru Arauak, bere xedearen bigarren atalean, jaso zuen kanonak edo bidesariak edota tasak aplikatu ahal zaizkiela Europa barneko errepide sareko errepideetan, «ibilgailu astun» definizioan sartzen ez diren beste ibilgailu motordun batzuei.\n25 euroak eta EAJren jarrera\nAtzo, Batzar Nagusietako mahaira, Foru Gobernuak Bidegin alderdi guztiek onartu zuten Foru Arau proposamena ekarri zuen. Foru Arau horretan jasotzen denez, ViaT sistemadun erabiltzaileek gehienez ere 25 euro ordaintzeko hilean gure herrialdeko autopistak erabiltzeagatik. Gure ustez, premiazko neurria da, daukagun peaje sistema zigortzaile eta abusiboaren aurrean; are gehiago momentu hauetan herritarrek pairatzen ari garen egoera larria ikusita. Arnasa hartzen laguntzen duen neurria.\nHaize independentistak indartsu ari dira kolpatzen Europa!\nEuropan eta munduan gogor eta ziztu bizian ari da zabaltzen Independentziaren haizea, olatua. Eskozia, Flandria, Katalunia… Bakoitza bere ezaugarri eta abiadurarekin. Eskoziak dagoeneko Erresuma Batuarekin sinatu du erreferendum-aren data eta galdera. Flandrian, atzo N-VAk lorturiko emaitzak, berresten dute joera hori. Katalunian, herritarrek independentziaren aldeko sare indartsu bat sortu dute, bertako agintari eta alderdi politikoak guztiz baldintzatuz.\n50 milioiko funtsa? Zer? Nola?\nBerriki, Urkullu jaunak, bere eskuzabaltasuna erakutsiz, agindu digu bera lehendakari izaten bada 50 milioiko funts bat sortuko duela pentsioetarako. Ez digu azaldu NOLA egingo duen. Ez genekien hain erraza zenik inolako eskumenik izan gabe, funts bat sortuz, pentsioak bideratzea. Nik ere izan nahi nuke Urkulluk duen eskua eta gaitasuna, AHT, errausketa planta, “SuperSur”, Kanpoko Kaia finantzatzeko bitartekoak izateaz gain, pentsioetarako ere bitartekoak izateko. Horiek bai dohainak!\nEskubide sozialak eta pribilegioak\nAspaldi honetan, zerbait modan baldin badago, eta herritarren artean ondo ikusia, hain zuzen ere politikariez eta funtzionarioez gaizki jardutea da. Eskuin neoliberalaren mingain zorrotzetatik, ezkertiarretatik pasatuaz, eta kolore anitzeko herritarrengana iritziaz. Berriki, epai baten, Pedraz jaunaren iritzia entzuteko parada ere izan dugu, eta asteazkenean bertan, bere teilatuari harriak jaurtitzen Olano jauna.


Mondragon CF | Mondraberri Arrasateko Ataria\nKlub zuri-moreko lehen positiboa atzeman da klubaren Preferenteko eta Ohorezko Mailako taldeen arteko partiduaren ostean. Mondrako lehendakari Xabi Etxeberriak ziurtatu du "protokolo denak zorrotz betetzen ari garela". Mondrako Ohorezko Mailako eta Preferenteko bi taldeen...\nBestalde, Asier Olaizola entrenatzailearen eta Fernando Loiola bigarren entrenatzailearen kontratuak beste denboraldi baterako berritu ditu. Argazkiak: Mondragon CF Mondra buru-belarri sartu da datorren denboraldiaren prestaketan, eta horretarako hiru fitxaketa berri egin ditu aste honetan:...\nUdako campusa egitea aurreikusten du Mondrak\nMondraberri - 2020-06-11 0\nHorretarako, klub zuri-moreak ondorengo neurriak hartuko ditu: "besteak beste, Donostia-ko txangoa kentzea, jarduerak indarrean dauden araudietara egokitzea, ezarritako higiene-neurriak betetzea eta astean parte hartzen dutenen kopurua murriztea". Beheko testua: Mondragon CF / Argazkia:...\n29 urteko kartzela-zigorraren ostean libre geratu da gaur Josu Arkauz. Ekitaldia egungo espetxe-politika bertan behera uztea eskatu...


topic_facet:"Elektrizitatea eta Elektronika (Lanbide Arloa)" topic_facet:"Automatismo Elektrikoak, Pneumatikoak eta Hidraulikoak (Modulua)" topic_facet:"Mekanizazioa (Heziketa Zikloa). Erdi maila" genre_facet:"Curriculumeko baliabideak"\nProposatutako gaia: Elektrizitatea eta Elektronika (Lanbide Arloa) Proposatutako gaia: Automatismo Elektrikoak, Pneumatikoak eta Hidraulikoak (Modulua) Proposatutako gaia: Mekanizazioa (Heziketa Zikloa). Erdi maila Generoa / Forma: Curriculumeko baliabideak\nAutomatismo Elektrikoak, Pneumatikoak eta Hidraulikoak (Modulua) 3 Automatizazioa eta robotika industriala (Heziketa Zikloa). Goi maila Elektrizitatea eta Elektronika (Lanbide Arloa) 3 Fabrikazio Mekanikoa (Lanbide Arloa) 3 Fabrikazio Mekanikoko Sistema Automatikoen Programazioa (Modulua) 3 Fabrikazio mekanikoko produkzioaren programazioa (Heziketa Zikloa). Goi maila Gehiago ... 3 Instalazioa eta mantenimendua (Lanbide Arloa) 3 Lanbide Heziketa 3 Mantentze-lan elektromekanikoa (Heziketa Zikloa). Erdi maila Mekanizazioa (Heziketa Zikloa). Erdi maila 3 Sistema automatizatuak (Modulua) 2 Mekatronika Industriala (Heziketa Zikloa). Goi maila 2 Muntaia- eta mantentze-lan elektriko/elektronikoak (Modulua) 2 Sistema elektrikoak, pneumatikoak eta hidraulikoak (Modulua) 2 Sistema mekatronikoen irudikapen grafikoa (Modulua) 1 Fabrikazio-teknikak (Modulua) 1 Galdaketa eta pulbimetalurgiaren bidezko produkzioa (Heziketa Zikloa). Goi maila 1 Instalazio domotikoen eta automatikoen konfigurazioa (Modulua) 1 Sistema elektroteknikoak eta automatizatuak (Heziketa zikloa). Goi maila 1 Sistema sekuentzial programagarriak (Modulua) Guztiak ikusi ... gutxiago ...


Ze adinera arte eman behar diot NIK janaria? – TTiKLiK!\nHasiera/Hezkuntza/Autonomia/Ze adinera arte eman behar diot NIK janaria?\nUrtea bete baino askozaz lehenago, eta batzuetan “lehenengo ahia(papilla)” hartu aurretik, haurrak beraien bakarrik jaten saiatzen dira. Ez da beraiek bakarrik jatea bezala, seguraski ez dute nahi izango beraien ama edo aita albotik joatea; ilarrak hatz txikien artean nola hartzen dituzten miretsi eta goraipatzea nahiko dute. Praktikatzen uzten badiegu, laster ezin hobeki jango dute, hatzekin nahiz kutxararekin, eta edalontzi bat ahora eramateko gai izango dira.\nPresa dela medio edo gehiago jan dezaten autonomia saiakera hauek baztertzen baditugu, gure seme edo alabak gai honetan daukan interesa zapuztea da gerta daitekeena eta urte eta hilabete batzuk dituenean ez du batere interesik izango bakarrik jatean; hain erraza da janaria ahora beste norbaitek sartzea…\nGure haurra bakarrik jatera ohitzen ez badugu, ez da ezer txarrik pasako, beti ere hori urteetan zehar egiten jarraitzea eta kexatu gabe egitea onartzen badugu. Egin ezin duguna zera da: bakarrik jatea eskatzen duenean ez utzi, eta gero ohitu denean berarekin haserretzea.\nEra guztietara “jaten ematea” ez da izan behar “jatera behartzea”. Berak bakarrik jan edo zuk ematen badiozu, haurrak “ez dut gehiago nahi” esatean (edo keinua egitean) platera kenduko zaio.\nAskotan, ondo jaten zuen umea (batzuetan heldua), jaten emateko eskatzen hasten da. Gaixo egon daiteke, jeloskor, edo agian ilusioa egingo dio jaten emateak. Minik egingo ez dion mimotxo bat egitea da. Maitasun keinu bat bezala onar ezazu; ez utzi inbidia duen jendeari “haurrak ilea hartzen dizu” edo “atzeraka egiten ari da” esaten. Erabat arrunta den jokaera bat da, John Bowlby haur-psikiatra jakintsuak esan zuen moduan: hau hegaztien munduan ere pasatzen da. Txonta gazteek, beraiek bakarrik elikatzeko gaitasuna dutenean ere, haurtxoek bezala, gurasoak ikustean elikagaia eskatzen diete.


José Ángel Irigaray. Poeta: Linguae navarrorumek sozietatean bizirik jarraitzeak, euskaldunek bizirauteko daukaten gogoa eta gaitasuna erakusten dizkigu - Euskonews\nJosé Ángel Irigaray. Poeta: Linguae navarrorumek sozietatean bizirik jarraitzeak, euskaldunek bizirauteko daukaten gogoa eta gaitasuna erakusten dizkigu\nD uela zenbait urte, Irigarayren poesia  nafartasuna adierazteko eginahal handi bat" zela esan zuen Koldo Izagirre k. Eta ez zebilen oker. Poeta iruindarraren hitzek zein pentsaerak, bere inguruarekiko, bere zibilizazioarekiko eta bere sustraiekiko kezka islatzen dute, baita munduarekiko ere. Sentikortasuna puri-purian agertzen duela, kritika garratza zuzentzen die nafar sorterriaren gidaritza beren esku daukaten agintariei.\nBa al du zentzurik XXI. mendean poeta izateak?\nGizakiak bizirik dirauen bitartean, ez dut uste inguruan izaten dituen galderak sekula desagertuko direnik (bizitza, heriotza, maitasuna, gorrotoa, askatasuna, justizia, elkartasuna, bakardadea, bakea, gerra...). Poesia, eta artea oro har, osatuagoko bizi-borondatearen adierazpena dira, egoera horiek gainditzeko beharra, existentziako beste maila oparo eta osasungarriago batzuetara igarotzeko nahia. Testuinguru horretan kokatzen da poesia, oro har adierazpen artistiko guztiak bezala. Jendartea ez da sekula poesiaren balioetan edo poesian bertan erabat bizitzera iritsiko. Baina bilaketa hori, mentura hori, da helburua.\nGizakia presak, materialismoak, irudiek, telebistak zein ordenagailuak erabat harrapatuta daukaten garaiotan, zein leku gelditzen zaie letrei?\nBeste garaietan bezain handia edo handiagoa. Galdera honi aurrekoaren bidez erantzun diodala iruditzen zait.\nMerezi al du poeta izatea edo sentitzeak?\nKontua ez da merezi duen edo ez duen.  Ego -aren eraginez -artearen etxeaz jabeturik dabilena, beste etxe askotan bezalaxe-, pertsona batzuek poesia idazten, bide berriak irekitzen eta ezkutuan dauden errealitateak aurkitzen eta/edo sortzen, haiek adierazteko eta komunikatzeko beharra sentitzen dute; hori gauzatzeko gaitasuna daukatelarik. Eta lortzen duten emaitza ez da maila pertsonalean gelditzen, sozietatearengana iristen da. Besterik da ongi egiten duten edo ez, eta egindakoak oihartzunik baduen edo ez duen...\nEuskaraz egiten duzu beti, hizkuntza gutxitu batean, eta ez gaztelaniaz, azken hau gehiengoaren hizkuntza den arren eta, beraz, irakurle gehiagorengana iristeko aukera emango lizukeen. Zergatik? Ez al zaitu aukera horrek ezezagunagoa egiten?\nPertsona bati bere hizkuntzan zergatik idazten duen galdetzea -maiz jasan beharrekoa-, barkatu, baina onartezina eta mingarria iruditzen zait. Hori giza hizkuntzaren kontrako erasoa da, haren aniztasun eta aberastasunaren aurkakoa; literatur ekoizpena politiko interes eta nahikarie men egitea, merkantilismora mugatzea, sormenezko jarduera besterentzea. Horrek ez du erran nahi ez dakidanik literatur ekoizpenek merkatu baten beharra daukatela; alderantziz. Baina uko egiten diot faktoreen ordena aldatzen eta besterentzen duten alderdietan sartzeari.\nEuskara batua erabaki egokia izan al zen euskararen geroarentzat, ala, aitzitik, hizkuntza bat latineratzeko modua izan zen?\nGizarte moderno teknifikatu guztietan, funtsezkoa da hizkuntzaren egitura gramatikalak estandarizatzea. Eta are gehiago egoera diglosikoa denean. Gure kasuan, neurri bateratzaileek kontuan izan behar dute hizkuntza menpekotasun egoeran dagoela, eta, beraz, batasunak bidaide bat izan behar duela beti alboan: hizkuntzaren bizitasuna. Hizkuntza biziaren alde egin behar du beti batasunak. Hobeki edo okerrago egitea, hiztunen kontzientziaren, sentiberatasunaren, kultura mailaren eta maila estrategikoaren arabera egonen da. Hiztunak izanen dira erantzuleak. Guri dagokigunez, labur azaltzeko erranen nuke dagoeneko gaindituta daudela hasierako garaietako jarrera eta arau zurrunak. Hizkuntzaren estandarizazioaren inguruko irizpideek gaur egun osasun hobea daukatela iruditzen zait.\nEgunen batean hil egingo al da erromatarrek  linguae navarrorum izendatu zuten hizkuntza?\nEuskararen inguruan dabiltzan dominazio guztiek -etxean bereganatutako guztiak barne-, helburu hori barreiatzen dute, eta horretan ari dira, buru belarri, bitarteko guztiak erabiliz. Dirudienez Antso Jakituna erregeak erabili zuen lingua navarrorum adiera hori; sozietatean bizirik jarraitzeak, euskaldunek bizirauteko daukaten gogoa eta gaitasuna erakusten dizkigu. Eta ez dirudi etsiko dutenik. Nik ez behintzat.\nNola dakusazu euskarak Nafarroan bizi duen egoera?\nEgoera kritikoan (eta gainerakoan ere ez anitzez hobeki). Hala eta guztiz ere, hiritarrek euskara mantendu, berreskuratu eta zabaltzeko borondatea agertzen dute. Eta hori nafar guztiek euskaraz egiteko daukaten eskubide unibertsal ukaezinaren adierazpena da. Deus izatekotan, hori da etorkizunerako itxaropen eta berme bakarra.\nEta zure sorterriaren egoera, Nafarroarena?\nNire ustez, elkarri lotuta daude politikaren maila eta jarduera arloak. Eremu guztiak mekanikoki berdintzerik ez badago ere, politika orokorra (lurra eta baliabide naturalak ustiatzen diren eratik ekonomia eta kulturaraino, status juridiko-administratiboan barna) bat dator aipatu dudan hizkuntzarenarekin.\nZer egin daiteke edo zer egin beharko litzateke Nafarroak bere ama hizkuntza berreskura dezan, etorkizunean biztanleen hein handi batek euskaraz egin eta idatz dezan?\nHor funtsezkoak dira jendearen kontzientzia eta borondatea. Baina kualitate horiek ez dira egonkorrak; moldakor eta aldakorrak dira. Baina hizkuntza bizirik mantentzeko ikusten den borondate eta nahiak, eta hizkuntza ororentzat beharrezko diren oinarrizko legalak bermatzeaz gain sortzaile eta erakargarria litzatekeen hizkuntza politika garatzeak, euskara berreskuratu eta normalizatzeko dauden aukerak sinesgarri bilakatzen dituzte. Horrekin batera, noski, arrazoia, justizia eta demokrazia nagusitu beharra dira, balio horiek larriki eta sistematikoki urratzen dituen sistema gaindituz. Baina horrela, hasierara itzultzen gara berriro ere: jendearen kontzientzia, borondatea eta koherentzia oinarrian dira.\nArgitalpen arloan aditua zaitugu. Nola ekidin daiteke etxeetan liburuak desagertzea, eta hauen lekua bideo-jolasek, DVDak eta gaur egungo bestelako asmakuntzek hartzea?\nSektoreak krisi latza bizi duen arren, eta euskarri tekniko berrien erronka handia bada ere, nik uste dut liburuak oraindik ere baduela indarra, eta izango duela. Krisi latz hau gainditzeko, orekatzeko eta/edo osatzeko irudimena landu beharra dagoen arren -ez dezagun ahantzi neurri administratiboek, hemengo liburu zein argitaletxeak babestu beharrean, gutxietsi baino ez dituztela egiten-, orokorrean, ez zait iruditzen euskarri tekniko modernoek liburuaren kultura erabat desagerraraziko dutenik.\nFuntsean, ez al zaizu iruditzen pertsonaren gizatasun eta adimena narriatzen ari dela?\nAlde batetik, hobera egin dute bizitzeko, antolatzeko eta harremanetan jartzeko baldintzek, baina, bestetik, aldarrikapenak etengabe egiten diren arren, harrokeriaz eta ezarpenez, asko falta da askatasun, duintasun eta justizia maila nahikoak diratekeen mailak lortzeko. Aro honetan fundamentalismo eta bunkerizazioa nagusi dira munduan. Dena den, gizakiaren botere egarria eta krudelkeria, tirania eta "narriadura", gizateria bera bezain zaharrak direla iruditzen zait. Hala ere, hori horrela izateak ez du erran nahi salatu eta, egoera osatze aldera, ahal bezain sendo erantzun eta borrokatu behar ez denik; alderantziz.\nPoesia, eskultura, pintura, marrazkia... Artea, funtsean. Artea muturtuta al dago politikarekin?\nPolitikarekin bainoago boterearekin bai; beharko luke behintzat. Eta are gehiago agintzen duena totalitarioa denean, besterenagarria... eta horren maila etiko zein kultural eskasekoa.\nAmaitzeko, pentsa ezazu une batez ahalguztiduna zarela. Zein hiru gauza ezabatuko zenituzke planetatik, eta beste zein hiru hobetuko? Alferrik da zer ezabatuko nukeen erratea. Gizakia egoera gaitzesgarrietara eramaten duten arrazoiak ezabatzeko modu bakarra, eguneroko lana da, lan kontsekuente eta koherentea: mundu askeago, zuzenago eta solidarioagoari uko ez egitea, bai arlo pertsonalean, bai unibertso mailan, kontzientzia hori bizitzako maila estrategikoan islatzeko ahaleginak egitea... Eta hori, sinesgarria izateko, beti eta nonahi  orain eta hemen horretatik hasten eta abiatzen da. Egoera larria izanagatik ere, baldintza horiek guztiak Nafarroan, eta Euskal Herri osoan, oraindik nahikotasunezko mailan daudela iruditzen zait. José Ángel Irigaray Sendia berez Auritzekoa duen arren, Iruñean jaio zen José Ángel Irigaray Imaz. Medikuntza ikasketak egin eta sendagile lanetan aritu den arren, energia asko eskaini -eta eskaintzen- die gizartearekin zein kulturarekin lotutako gaiei. Azken jarduera honen harian, hainbat liburu kaleratu ditu, poetikoak batez ere, eta kultur elkarte ugaritako kidea da.\nJosé Luis de la Cuesta. Zigor Zuzenbideko Nazioarteko Elkartearen Presidentea: Delinkuentzia gehiena gure artean ematen da\nTontxu Campos. Eusko Jaurlaritzako Hezkuntza, Unibertsitate eta Ikerketa Sailburua: Oraingo Espainiako gobernuarekin, “talantea” dela-eta, aurrekoarekin baino hobeto konpontzen gara, baina Hezkuntzarako Lege Organikoaren bidez gure ahalmenak urratzen dituzte\nMaddi Irigoyen. Zientzilari eta euskaltzalea Parisen: Gernika taldera, 68 urteetarik landa, hego Euskal Herriko gazte asko etorri ziren ; garai batean, hegoaldekoak iparraldekoak bezainbat ziren, ongi ginen Euskal Etxean


PDF (238 KB - 7 orri.)\nEBAZPENA, 2013ko apirilaren 18koa, Hezkuntza Berriztatzeko zuzendariarena. Honen bidez, ikasle etorkinentzat kulturartekotasuna sustatzeko programak eta ikasle sartu berrien hizkuntza sendotzeko programak garatzeko 2012-2013 ikasturteko deialdia ebazten da.\nHezkuntza, Unibertsitate eta Ikerketako sailburuaren 2012ko azaroaren 28ko Aginduaren bidez, diru-laguntzetarako deia egin zen, 2012-2013 ikasturtean, ikasle etorkinei zuzenduriko kulturartekotasuna sustatzeko programak eta ikasle hasiberrien hizkuntza sendotzeko programak garatzeko.\nAgindu horren 10. artikuluan ezartzen denez, agindu berean ezarritako irizpideak erabiliz, Eskolatzeko Lurralde Batzordeek baloratuko dute, Berritzegune eskudunaren laguntzaz, aurkeztutako programa kulturartekotasuna lantzeko egokia den eta koordinatzailearen identitatearen baldintzak betetzen diren; halaber, hizkuntza indartzeko laguntza-eskaerak aztertu eta baloratuko dituzte.\nEskolatzeko Lurralde Batzordeek egindako proposamenak azterturik, eta aurkeztutako eskabide-espedienteak ikusirik, honako hau\nLehenengoa.– I. eranskinean azaltzen diren ikastetxeei diru-laguntzak ematea, hasi berri diren ikasleen hizkuntza indartzeko.\nBigarrena.– II. eranskinean azaltzen diren ikastetxeei diru-laguntzak ematea, kulturartekotasuna sustatzeko programak landu, zuzendu eta kudeatzeko. Izan ere, lehen hezkuntzan eta/edo derrigorrezko bigarren hezkuntzan hezkuntza-itunak dituzten ikastetxeak dira eta 6 eta 16 urte bitarteko ikasleen matrikulan etorkinak % 17koa baino handiagoa da.\nHirugarrena.– III. eranskinean zehaztutako ikastetxeei diru-laguntza ukatzea, kasuan kasurako aipatzen diren arrazoiengatik.\nLaugarrena.– Eskatutakoaren arabera eman dira diru-laguntzak, aginduan aurreikusitako gehienezko diru-kopururik gainditu barik eta benetan justifikatutako diru-kopurua baino gehiago eman barik.\nBosgarrena.– Bi epetan ordainduko da:\na) Onuradun bakoitzari dagokion balioaren % 80koa izango da lehenengo ordainketa, eta esleipen-ebazpena Euskal Herriko Agintaritzaren Aldizkarian argitaratu eta hurrengo bi hilabeteetan egingo da.\nb) Gastua justifikatzen duen dokumentazioa 2013ko irailaren 15a baino lehenago jaso beharko da, diru-laguntza likidatzeko. Diru-laguntzaren guztikoak ezin izango du ebazpenean onartutako zenbatekoa gainditu, ezta egindako gastuaren zenbatekoa ere. Lehenengo ordainketaren kopurua kenduko zaio eta, behar izanez gero, aldea ordaindu edo erreklamatuko zaio.\nEbazpen horren aurka, gora jotzeko errekurtsoa aurkeztu ahal izango zaio Hezkuntzako sailburuordeari, hilabeteko epean, ebazpena EHAAn argitaratu eta biharamunetik hasita.


Madalen aurreko kontzertua Landarbasoren eskutik : Oarsoaldeko Hitza\nMadalen aurreko kontzertua Landarbasoren eskutik\nHilaren 21ean Indonesiara doa abesbatza lehiatzera. Bertan egingo duen programa interpretatuko du igandeko kontzertuan, eta emanaldi zaila bezain ederra izango dela iragarri dute.\nIraeta, Uranga eta Tolaretxipi gaurko aurkezpenean.\nMadalenak aurreko kontzertua egingo du Landarbaso abesbatzak igandean Madalenaren ermitan eta gaur aurkeztu dute Maria Magdalenaren Lagunak Kultur Elkarteko Miguel Iraeta eta Lourdes Urangak eta Landarbaso abesbatzaren zuzendari Iñaki Tolaretxipik. Duela 28 urte hasi zen Landarbaso abesbatza kontzertu hori egiten, eta hutsik egin gabe errepikatu du urtero zita herritarren gozamenerako.\nTradizio bihurtu dela madalenen bezperako kontzertua esan du Tolaretxipik, “28 urte beteko ditu aurten eta urtero aritu gara”. Aurtengoa inoiz Landarbasok aurkeztu duen programarik zailena izango dela igandekoa zehaztu du Tolaretxipik. Izan ere, abesbatza Indonesiara doa hilaren 21ean, lehiatzera, eta bertarako prestatu duen programa ekarriko du ermitara igandean, “zailena bai, baita dibertigarriena ere”. Abesbatza mistoen eta erlijio musikaren ataletan parte hartuko dute Indonesiako lehiaketan, eta horrenbestez, halako doinuak entzuteko aukera izango da ermitan.\nKontzertuak bi zati izango dituela azaldu du, “Indonesiako programa osoa egingo dugu, lehenik erlijio musika eta ondoren abesbatza mistoak egingo ditugu. Bigarren zatia berriz, publiko guztiei begirakoa izango da. Zaila izango da programa, baina uste dut atsegina ere izango dela entzuleentzat”. Sei obra abestuko dituzte. Juan Gutierrez Padillaren Deus in adiutorium meum intende, Lorenzo Donatiren Si Cut Cervus, eta Vitaustas Miskinisen Pater noster erlijio musika arloan, eta Alessandro Cadarioren Lau teilatu kantaren egokitzapena, Ken Stevenen Down and dusk II, eta Laura Jakobsoneren Div Dujinas Gaisa Skreija.\nGogotsu daudela hainbeste entsegu ostean publiko aurrean egiteko emanaldia esan du Landarbasoren zuzendariak, “lehiaketan dena buruz egin behar dugu eta abeslariek nahiz eta etxean entseguak egin, entrenatu egin behar dute. Entrenamendu egokiena zuzenekoa da, eta igandekoa horretarako baliatuko dugu lehiaketara joan aurretik. Zuzenekoak abesbatza zein egoeratan dagoen erakutsiko digu. Erronka da”.\nOrdubeteko iraupena izango du emanaldiak eta egiten dituztenen artetik hurbilena dela dio, “publikoa metro batera dugu ermitan eta abeslariek oso gustura abesten dute”.\n19:00etan zabalduko dituzte ateak kontzerturako, eta 19:30ean hasiko da emanaldia.\nErlazionatutako edukiaIndonesian ere gorena izango da Landarbaso


Antzokia, hutsetik - Alea.eus\nJon Rejado 2018-09-20 16:46\nSustatzaileek aurreikusi dute beheko solairuaren eta lehenaren arteko espazioa ixtea, bertan agertokia jartzeko. / Endika Portillo\nGasteizko Udalak eta Lazarraga kultur elkarteak lan handia dute hilabeteotan: Ruiz de Bergara jauregian Gasteizko Kafe Antzokia eraikitzeko baldintzak adostu eta xehatu beharko dituzte.\nEspazioa erabakita dago: Ruiz de Bergara jauregia. Hantxe egongo da Gasteizko Kafe Antzokia. Uztailean adostu zuten kokapena udal gobernuak eta Euskararen Elkarguneak. Errementari eta Zapatagile kaleen arteko eraikinak hartuko du espazio berria, baita 2014tik lanean ari den Euskararen Etxea ere. Kokapena aukeratzea, ordea, lehenbiziko pausoa besterik ez da izan. Proiektuaren oinarriak marraztuko dituzte orain, ikasturte berriarekin batera: jauregiko espazioen antolaketa, horiek izango duten erabilera, baita proiektua kudeatzeko modua eta finantzaketa ere.\nRuiz de Bergara jauregiari oniritzia emateko zenbait baldintza jarri zituen Lazarraga Kultur Elkarteak, Gasteizko Kafe Antzokiaren sustatzaile nagusiak. Baldintza horien aurretik, ordea, jauregiko espazioen erabilera adostu beharko dela aurreratu zuen, eta udalak onartu egin zuen. Iñaki Lazkano elkarteko kideak horren garrantzia berretsi du. "Proiektua adjudikatu baino lehen, oso ondo zehaztu nahi ditugu zer behar beteko dituen, ezustekorik ez izateko". Ruiz de Bergara jauregiak, orotara, 1.300 metro koadro inguru ditu, lau solairutan banatuta, eta erdian, patio bat. Iñaki Prusilla Gasteizko Euskara zinegotziak lehen zertzeladak eman ditu, espazioek izango dituzten erabilen gainean. Azaldu du, ordea, hilabeteotan hori guztia findu eta adostu beharko dutela. Beheko solairuak 281 metro koadro ditu. Har ditzake egun Montehermoson egiten dituzten ekintzak: erakusketak, hitzaldiak... Lehen solairuak 365 metro koadro ditu, eta horri Zapatagile kalera doan 80 metro koadroko zati bat gehitu behar zaio. Are, aukera dago beheko eta lehen solairuen arteko patio zatia ixteko, eta 80 metro koadro inguru gehiago lortzeko era horretan. Hantxe irudikatu dute Gasteizko Kafe Antzokiaren agertokia, bai eta ostalaritza proiektua ere. Solairu hori bigarren solairuarekin lotuta egongo litzateke, 344 metroko U formadun balkoi bat osatuz: lehen solairuan, 220 pertsona inguru sartuko lirateke, eta bigarrenean, 180.\nAzkenik, hirugarren solairuan bulegoak joan daitezke, tailerrak egiteko espazioak... Lazkanok iragarri du espazio hori irekita egon daitekeela hiriko beste elkarteen erabilerarako ere. "Euskalgintzako beste taldeekin hitz egin genuen, eta batzuk prest daude etortzeko: Geu Elkartea, Euskal Herrian Euskaraz, Bai Euskarari, Alea...".\nAzala eusteko mamia\nProiektua hartuko duen edukiontziak, Ruiz de Bergara jauregiak, Euskararen Elkargunearen oniritzia izan zuen. Ordea, baiezko baldintzatua izan zen. Aurrez aipatutako espazioen eta erabileren antolaketa adosteaz gain, lehen baldintza zen proiektuaren gaineko adostasun politikoa lortzea: horrek proiektuaren etorkizuna bermatuko lukeela hausnartu zuen Lazarraga elkarteak. Bigarren baldintza, berriz, proiektuaren bideragarritasun ekonomikoa bermatzeko proposamena adostea izan zen.\nGorka Urtaranen gobernuak berme hori irudikatu zuen, abuztu hasieran. Bozeramaileen batzordera adierazpen bat eraman zuen, alderdi guztien babesa lortzeko puntu nagusien gainean: kokapena, elkarlana, finantzaketa... Proposamena aurrera atera zen, baina ez aho batez. EAJk, PSE-EEk, EH Bilduk, Irabazik eta Ahal Duguk alde bozkatu zuten. PP, berriz, abstenitu zen. Talde popularrak azaldu zuen bat datorrela kokapenarekin, baita egitasmoa euskalgintzako taldeekin adostearekin ere. Ordea, testuan "informazio asko" falta zela gaineratu zuen.\nFinantzaketari eta kudeaketa ereduari dagokionez, Lazarraga elkarteko kide Iker Urbinak nabarmendu du bi zutaberen beharra izango duela proiektuak: "Kudeaketa partekatua behar du: erakunde publikoen babesa, eta gizarte ekimenaren indarra". Lazkanok gaineratu du administrazioek emango diotela bideragarritasun ekonomikoa. "Tailerrak egingo ditugu, gazteekin lan handia, baina bideragarritasun ekonomikoa ez dio gauak emango: ez da diskoteka bat izango".\nElkarte sustatzaileak hainbat aukera aztertu ditu, eta fundazio bat sortzearen alde egin du, beste hainbat kasu aztertuta: Mintzola, Kataluniako Teatro Lliure... Gasteizko Udalak, ordea, zailtasunak ikusten dizkio eredu horri. "Fundazio izaera izatea ez dugu posible ikusten; proiektua sendotzen denean, agian, baina egun ez", azaldu du Iñaki Prusillak. Arabako Foru Aldundiak eta Eusko Jaurlaritzak "organikoki parte hartzeari" uko egin diote. Beraz, eraikina emakida publiko bidez uztea aurreikusi du udalak, eta horren kudeaketa hitzarmen bidez lotzea, beste administrazioen laguntza ekonomikoarekin.\nGorka Urtaranek Ruiz de Bergara jauregia proposatu zuen epeek baldintzatuta, hein handi batean. Errementari eta Zapatagile kaleen arteko eraikinean "lanak azkar hastea" posible ikusi dute udalak eta Lazarraga Kultur Elkarteko kideek. Urtea amaitu aurretik beharren programa adosteko helburua dute bi aldeek, era horretan udalak aukera izan dezan proiektua diseinatzeko eskaintza ateratzeko. Hartara, legegintzaldia amaitu aurretik adjudikatuta egongo litzateke. Are, epeak gehiago murrizteko, proiektua eta lanak kontratu berean aterako dituztela iragarri dute: lanak lizitatzetik amaitu arte 23 hilabete eta bi aste pasako direla esan dute.\nObrak ordaintzeko aurrekontua badagoela gaineratu du Prusillak. 2018., 2019. eta 2020. urteetarako konpromiso kredituak onartuta daude: orotara, 2,5 milioi euroko aurrekontua. Beraz, espazioa adostuta, udalbatzaren bermea jasota, udalaren eta euskalgintzaren artean akordioak lortzeko konpromisoa zehaztuta, eta finantzaketa argituta, aurrera egiteko unea da. Bidea ibiltzen hastekoa, Ruiz de Bergara jauregiaren azala baliatuta, Gasteizko Kafe Antzokia eraikitzeko.


formularioak inprimakiak HasieraLan istripua eta gaixotasun profesionalaGaixotasun ArruntaPrebentzioaAholkularitza JuridikoaAutonomoakHaurdunaldiaren eta edoskitze naturalaren arrisku prestazioaGizarte Laguntzarako PrestazioakMinbizia edo beste gaixotasun larriren bat duten adingabeakBONUS\tKexa, Iradokizunak eta EskertzakLizitazio PublikoakEgin ezazu lan MutualianMutualiako InguruaBerrimate eta Prentsa\tHasiera Enpresari buruzko informazioa Nor gara?\nNor gara?\t95 1\nMisioa, ikuspegia, balioak eta kudeaketa eredua\n2009ko Berdintasun Oroitza-Txostena (PDF 90Kb)\nEgiaztagiri eta Akreditazioak\nMutualia Gizarte Segurantzako Laneko Istripuen eta Gaixotasun Profesionalen 2. zenbakidun Mutua da.\nMutualia irabazi asmorik gabeko eta erantzukizun mankomunatudun enpresaburuen elkartea da. Gizarte Segurantzarekin elkarlanean aritzen da: enpresei, enpresetako langileei eta bestelako bezeroei zuzendutako osasun-zerbitzuak eta prestazio ekonomikoak kudeatzen ditu, bai eta prebentzioa hedatu ere.\n2006ko Urtarrilaren 1ean sortu zen, ehun urtetik gorako historia duten Mutua Vizcaya Industrial, Pakea eta La Previsora erakundeek bat egin zutenean.\nBat-egite horri esker, Mutualia EAEko mutua nagusi bihurtu zen, erkidegoko langileen populazioaren % 41tik gorako merkatu-kuota eskuratuta.\nMutualiako profesionalek ilusioz egiten dute lan, aldaketekiko malguak dira eta gure kideei eta kolaboratzaileei zerbitzu bikaina eskaintzea dute xede, La Previsora, Pakea eta Mutua Vizcaya Industrial erakundeen esperientzia zabala baliatu eta erreferentziazko mutua bilakatzeko.Mutualia Estatu osoan ari da lanean, honako printzipio hauei jarraiki: pertsonei egokitutako tratua ematea, berehalakotasuna, asistentziaren kalitatea, osasun zentroen kalitatea, eta langileek kide diren enpresaburu guztiekiko eta enpresa laguntzaileekiko hurbiltasuna.\nMutualia Estatuko mutua guztien artean lehenengoetarikoa da kaudimen indizeei dagokienez. Ezin hobeto estalita ditu lege erreserbak, eta hori eraginkortasunez kudeatzeak erabateko kalitatez lan egiteko aukera ematen dio. Mutualia Mutua Korporazioaren parte da. Korporazioa zortzi mutualitatek osatzen dugu eta sektoreko asistentzia sarerik zabalenaren jabe gara, 340 zentro propio baititugu Espainiako lurralde osoan zabalduta; horietatik zortzi ospitale propioak dira eta 238 asistentzia zentroak.


Arrainen inguruko lanetan ibilitakoa - Ahotsak.eus\nArrainen inguruko lanetan ibilitakoa\nArrainen inguruko lanetan ibilitakoa
20-24 urte bitartean soldaduskan egon zen. Hura bukatutakoan, zortzi urte egon zen lanean Meipin arraina kaxatan sartzen, arrainei burua kentzen, arrainak garbitzen, zabaltzen... Gerora, arrandegia jarri zuen bere kontura.
\nBideo hau erabili nahi baduzu, jarri gurekin harremanetan eta kalitate onean bidaliko dizugu. Ez ahaztu mezuan PAS-004-033 kodeko bideoa nahi duzula aipatzea: ahotsak@ahotsak.eus\n20-24 urte bitartean soldaduskan egon zen. Hura bukatutakoan, zortzi urte egon zen lanean Meipin arraina kaxatan sartzen, arrainei burua kentzen, arrainak garbitzen, zabaltzen... Gerora, arrandegia jarri zuen bere kontura.\nTa zenbat urtekian joan ziñan zu Loiolara soldaduska, soldadu?\n- Ba hogei urtekin.\n- Hogei urtekin?\n- Hogeitik hogeita lau urte arte?\n- Bai, bai, bai, bai. Han [ibili] giñan gu.\n- Baiño ia aurretik hasiya al ziñan lanian?\n- Lanian hasi? Ez, mollian bai, mollian ibildu nintzan [etxeko] mollian baiño geo arraiya asko ekartzen zituen honea Meipira, ta hor arraiakin, arrayiean zortzi urte in nitun, zortzi urte, zortzi urte fijo.\n- Zertan hori, ze lanetan?\n- Ba arraiya kajetan jartzen ta buruak kentzen matxetiakin, burua ken..., leatza hartu ta burua kentzen. Zapoai buruak ateratzen. Dena ikasi genun, arraiya. Dena, arraiya garbitzen, dena ikasi genun. Arraiya zabaltzen'e bai ikasi genun, buruak.\n- Zer zeon arraindegia hor eo zer?\n- Geo nik arraindegia jarri hemen.\nSakristau zenerako lanean hasia\nSareak bergetan eskegita\nBakailaoa deskargatu, eta bat kolkora\nEskolara joan beharrean Getariara despeskara


Ezker Iraultzailea - Ikasle Greba orokorra azaroaren 14an!\nIkasle Greba orokorra azaroaren 14an!\nJustizia matxistarik ez!\nHeziketa sexual inklusiboa hezkuntza publikoan!\nIazko ikasturtean milioika emakume langilek, gaztek eta ikaslek kaleak bete genituen. Kolpe latza eman genien gure aurkako indarkeria babestu eta justifikatzen duten guztiei eta gure gorputzen eta eskubideen aurkako eraso sistematiko sustatzen duen sistema honi, kapitalismoari eta patriarkatuari. Gure ondoan izan genituen milaka kide gizonezko ere, gurekin manifestazioetan eta grebetan parte hartzen, modu aktiboan gure aldarrikapen bidezkoak babesten. Martxoaren 8ko greba feminista historikoa lehenik eta, ondoren, La Manadaren epai lotsagarriaren aurkako mobilizazioak, Ikasle Sindikatuak eta Emakume Aske eta Borrokalariak plataformak deitutako maiatzaren 10eko greba nabarmenduz, salto ikaragarria izan dira.\nMugimendu feminista masibo hau familia apalenetako emakumeak bereziki kolpatzen dituzten murrizketen politiken aurkako leherketa da, bortxatzaileak babestu eta biktimak zigortzen dituen estatu patriarkala, klasista eta frankistaren aurkakoa, poltsikoak betetzeko eta pribilegioak mantentzeko zapaltzen gaituen sistema kapitalistaren aurkakoa.\nKanpora matxismoa gure ikasgeletatik! Heziketa sexual inklusiboa hezkuntza publikoan, orain!\nBortxatzaileen eta erasotzaileen inpunitatea beldurgarria da, baina matxismoaren eta sexismoaren aurkako borroka hezkuntza sistemarena ere bada. Behin eta berriz esan izan zaigu gobernu berria “Europako feministena” dela, baina benetan ez da sufritzen dugun errealitatearen aurkako neurririk hartu.\nHezkuntzan, urtero milaka milioi euro ematen zaizkio diru publikotik matxismoan, homofobian, transfobian doktrinatzen eta abortuaren aurkako kanpaina egiten duen Eliza Katolikoaren hierarkiari. Eliza katoliko horrek berberak milaka salaketa jaso ditu pederastiagatik eta adin txikikoen aurkako bortxaketa higuingarriengatik, eta mundu osoko ehunka kargu daude zipriztinduta. Areago, Elizak krimen horiek ezkutatu ditu. Hori gutxi ez eta gainera Erlijioa ikasgai ebaluagarria izatea eta beka lortzeko balio izatea jasan behar dugu, eta ez dago indarkeria sexistari eta aurreiritziei aurre egingo dien hezkuntza sexualaren arrastorik.\nGreba honek helburu garbi eta zehatzak ditu: Pedro Sánchezi eta Hezkuntza ministroari eskatzen diegu ez dezatela beste aldera begiratu eta egoera errotik alda dezatela. Lehen eta Bigarren Hezkuntzan, Batxilergoan eta Lanbide Heziketan hezkuntza sexual inklusiboko ikasgai bat, ebaluagarria eta beharrezkoa, egon dadin eskatzen dugu, ikastetxe publiko eta pribatuetan, gure generoa, orientazio sexuala edo nortasuna zeinahi dela ere, nahi duguna izan gaitezen. Eta ikasgai horrek balio dezala tratu txarren aurka, bortxaketaren kulturaren, homofobiaren eta transfobiaren aurka hezteko, garbi uzteko gure gorputza gurea dela eta inork ezin duela gugatik erabaki.\nSententzia matxistak, inpunitaterik ez!\nBorroka feminista izan da mobilizazio sozialaren fronte nabarmenetako bat Rajoy gobernutik botatzeko. Ez da kasualitatea PSOEren gobernuak feminismoaren bandera bere egitea. Halere, “feminismo” mota hori atzean geratu zen La Manadako bortxatzaileek behin-behineko askatasuna lortu zutenean. Orduan entzun behar izan genuen orain ministro diren emakumeen ahotik epaileen erabakia onartzen zutela eta ezin zutela justizia patriarkal honen eraso hartan muturra sartu.\nGure ustez, La Manadako kideen sententzia sinatu zuten epaileak, Juana Rivas kondenatu zutenek edo Murtziako, Kanarietako, Bartzelonako eta beste hainbat lekutako beste “Manadetako” kideak libre uzten dituzten epaileak gure aurkako jazarpena mantentzeko eta zapaltzaileen inpunitatea bermatzeko diseinatuta dagoen justiziaren zutabe dira. Emakume Aske eta Borrokalariak plataformak beti eskatu du eta hala egiten jarraituko du: Gobernuak judikaturako elementu horiek kanporatzea bultzatu behar du, eta neurri legalak hartu behar ditu gure aurkako neurriak sustatzen dituzten epaileen aurka.\nAzaroaren 14an gelak hustuko ditugu, kaleak betetzeko!\nGure mugimenduaren ikasgai baliotsuenetako bat izan da erakustea eskubideak kalean konkistatzen direla, masiboki borrokatuta, parlamentuan legeak idatzi baino lehen. Hori dela eta, Emakume Aske eta Borrokalariak plataformak eta Ikasle Sindikatuak ikasle greba orokorra eta manifestazio jendetsuetara deitzen dugu, datorren azaroaren 14rako estatu osoan. Gazteriari dei egiten diogu ikasgelak hustutzeko eta kaleak betetzeko, eta argi uzteko errespetua eta duintasuna nahi ditugula, bortxaketen, abusuen eta umilazioen politikari bukaera jarri nahi diogula. Ez ditugu hitzak nahi, ekintzak nahi ditugu! Kanpora matxismoa gure ikasgeletatik, judikaturatik eta erakundeetatik!\nKanpora justizia patriarkala eta bortxaketaren kultura\nGure eskubideen, bizitzaren eta gorputzen alde!\nHezkuntza sexual inklusiboa hezkuntza sisteman!


Alkatearen agurra | www.basauri.net\nHasiera › Udala › Alkatearen agurra\nHarro sentiarazten gaituan herria da Basauri, izan bere, bere identitatearen ezaugarriak eta aurrerapena eta kultura aniztasuna elkarregaz batzen jakin izan dauan udalerria izan baita. Gure herria, beti, oso anitza eta aberatsa izan da ñabarduretan, eta bertan sentsibilitate desberdinak harmonian bizi izan dira, eta bizi dira, nahiz eta helburu berak elkartuten gaituan guztiok: hau da, Basauri gero eta herri hobea izan daitela, gure ilobak bertan bizitzera gonbidatuko dituan herria izan daitela. Udal gobernua osatzen dogun ekipoak, gaur daukogunetik abiatuta, etorkizuneko Basauri hori planifikatzen sutsuki lan egingo dau, eta berriro bere gure konpromisoa adierazi gura dautsuegu ezen, hori apaltasunagaz, erantzukizunagaz eta hurbiltasunagaz egin, eta helburu bakarra basauritar guztien onura bilatzea izango dala.\nBasaurik erronka handiak daukoz aurrean, eta guztiok gure ahalegintxoa egin daikegu horren hazkundea lagundu eta bultzateko. Hazkunde hori iraunkorra izatea nahi dogu, gero eta herri maitagarriago eta bizigarriagoa izan daitekean eredu batean oinarritua, basauritarren bizi kalitateari eutsi eta hori hobetzeaz gain, horren identitatearen ezaugarriak errespetatuko dituana.\nHerri bizi eta dinamikoa, merkataritza eta ostalaritza indartsu bategaz, enplegua izateko aukera gehiagogaz. Gazteei etxebizitza, enplegu eta aisiako aukerak eskainiko dautsona, bertako pertsona nagusi eta kolektibo baztertuenez arduratuko dana, eta aukera bardintasuna eta justizia soziala bultzatuko dituana.\nGure gobernu-sistema hurrengo honetan oinarrituko dogu, hots, udalerriko arazo errealei erantzuna emoten, planifikatzen, eraginkortasunarekin gestionatzen, zorroztasun ekonomikoarekin jarduten, eta gastuan lehentasunak ezartzen. Gardentasunari eta komunikazioari lehentasuna emonaz, zuok guztiok kontuan izanaz, zuen premiez arduratuz, eta herriaren proiektuetan partaide eginez jardungo dogu.\nLan asko dago egiteko, baina erabakimenez, ilusioz eta ideiak garbi izanez aurre egingo deutsogu erronkari, eta zuen laguntza eta parte hartzea izango dogula espero dogu, modu horretan, Basaurik, sendo, aurrera egin daian etorkizun hobe baterantz.


Jakitea Elkartea izendatuko dute aurten Mahasti Jaun - Artzape\nJakitea Elkartea izendatuko dute aurten Mahasti Jaun\nDatorren ostegunean, urtarrilak 17, aurkeztuko dute txakolinaren uzta berria Getarian. Urtero moduan Mahasti Jauna izendatuko du Getariako Txakolina Jatorri Deiturak; aurten Jakitea Elkartea izango da omendua. “Bertako produktua eta sukaldaritza tradizionala bultzatzeagatik” izango da Mahasti Jaun, eta Getariako Txakolinetik gogoratu dute “gure produktuak” sustatu dituela 2018an ere, Wiesbadenen (Alemania) eta Bordelen (Frantzia), besteak beste.\n2009an sortu zen elkartea Aratz Erretegiaren bueltan, han bildu baitziren Xabier Zabaleta jatetxeko jabea zein hainbat kritiko gastronomiko: Josema Azpeitia, Mikel Corcuera, Peio Garcia Amiano eta Edorta Agirre. Gaur egun 29 kidek osatzen dute elkartea.\nEuskal sukaldaritzaren platerak eta tradizioa mantentzen duten sukaldariak sustatzeko inguruko ekoizleekin egiten dute lan, 0 Km-ko eta jatorrizko produktuekin, hain zuzen ere. Era berean, elkartearen helburuak dira eskoletako jangelak indartzea eta elkarte gastronomikoetako lana nabarmentzea.\n2018ko uztan 3.475.000 kilo mahats bildu eta, batez beste, 3.100.000 botila ekoiztu dira. Aurreko urteko uztarekin alderatuta, %10 egin du behera produkzioak.\nGetariako Txakolinaren baitan egindako produktuaren gehiengoa (%90) txakolin zuria da, eta ia %10a gorria. Azken horrek gora egin du azken urteetan, Estatu Batuetako eta Ingalaterrako merkatuetarako egiten baita. Halaber, txakolin beltzaren ekoizpena anekdotikoa da.\nJatorrizko Deituratik adierazi dutenez, iazko urtea “konplikatua” izan zen klimatologikoki. “Ekaina bukaera arte jarraian egin zuen euria, landarearen loraldia zailduz; uztaileko hezetasunak eta egun lainotuek, berriz, gaixotasuna eragin zuten mahastietan, mildiua batez ere”. Udazken lehorrak mahats-bilketa “lasai eta era mailakatuan egitea ahalbidetu zuen”. Horren guztiaren ondorioz, aurreko urtekoekin konparatuz, gradu gehiagokoa izango da aurtengo mahatsa eta txakolinak 11,5º izango ditu, batez beste.\nGetariako Txakolinaren datuek diote 2018an salmenta handitu egin zela, %2,5 2017arekin konparatuta. Gipuzkoa da gehien erosten duen eremua, eta Euskal Autonomia Erkidegoarekin bateratura, bertan egiten da salmenten %80a. Estatu mailan %10 saltzen da (Madril eta Bartzelonara gehien) eta beste %10 esportatu egiten da. Estatu Batuetan dago atzerriko salmenten %65a, Frantzian %10a, Ingalaterran %5a, Japonian %5a eta gainerako herrialdeetan %15a. Azpimarratzekoa da eskandinaviar herrialdeetan hazi egin dela salmenta.